
INNGANGUR 


Fræði Lúthers minni voru samin 1529 og urðu brátt 
mjög vinsæl og mynduðu rammann um trúaruppeldi með- 
al lútherskra manna. Í gamla daga áttu menn að kunna 
Fræðin, eða kverið eins og þau voru kölluð, utan að til 
fermingar. Snemma myndaðist sú hefð að semja skýringar 
við Fræðin ýmist með því að hafa stuttar skýringar við 
hvern hluta þeirra ásamt ritningargreinum eða hafa sér- 
staka útlistun á innihaldi þeirra í aðgreindum köflum og 
var „Helgakver““ þess konar kver. 

Í þessari útgáfu á Fræðum Lúthers hefur verið bætt við 
kaflann um sakramentin spurningum og svörum fyrir fólk 
sem ætlar að ganga til altaris. Þá er og bætt við bænum í 
ýmsum aðstæðum. Ennfremur fylgir hverjum hluta Fræða 
Lúthers skýring eftir undirritaðan. Þær skýringar eru 
skráðar með smærra letri en texti Lúthers. Texti Fræðanna 
og spurninga í kap. 4.5 er hér í endurskoðaðri þýðingu 
Helga Hálfdánarsonar. Annað efni er í þýðingu undir- 
ritaðs. Heildartexta Fræða Lúthers er að finna í bók minni 
Kirkjan játar (2. útg. 1991) s. 262—282. 


Tilgangur 
Fræðin minni samdi Lúther í því skyni að gera fólki 
innihald kristinnar trúar aðgengilegt. Tilgangur þeirra er 
að vera lærdómur til mótunar og til íhugunar um stöðu 
mannsins gagnvart Guði og náunganum. Efni fræðanna 

var hið sígilda og viðtekna í trúfræðslu kirkjunnar frá því 
á miðöldum og byggjast skýringar Lúthers á hefðbundnum 
skýringum eins og sést, ef texti Fræðanna er borinn saman 
við texta sama efnis í Hómilíubókinni. 

Forsenda Fræða Lúthers er sá skilningur kristinna 
manna, að sérhver maður lifi í samfélagi við Guð. Það er 
Guð sem er skapari himins og jarðar. Hann hefur sett mark 
sitt á tilveruna og er ekki fjarri neinum manni. Hvar sem 
við erum eða förum, lifum við fyrir augliti hans. Þegar við 
lifum með öðrum, kallar hann okkur til þess að þjóna þeim 
í kærleika. Í neyð náungans kallar Guð okkur til að elska 
og þjóna og einmitt með því að hlýðnast því kalli, þjónum 
við Guði. Þess vegna eru boðorðin fyrsti hluti Fræða Lúth- 
ers að daglega lífið er vettvangur þjónustu okkar við Guð. 

Hinir hlutar Fræða Lúthers, trúarjátningin, bænin og 
sakramentin, birta okkur, að Guð lætur sér annt um okkur 
og leitast sjálfur við að leiða okkur á veginum til sín. Trú- 
arjátningin sýnir okkur, hver Guð er og hvað hann gerir 
fyrir okkur, kaflinn um bænina sýnir, hvernig við getum 
nálgast Guð og kaflarnir um sakramentin sýi . loks, hvern- 
ig Guð hefur innsiglað okkur sér og gefur okkur fæðu til 
lífsins, er varir að eilífu. 

Fræðin eiga að minna okkur á þetta og þau má nota við 
daglega bænagjörð. Þegar þau eru notuð þannig má lesa 
þau með eftirfarandi reglur Lúthers í huga: 


Kenning: Athuga, hvað það er sem Guð kennir þér. 
Lofgjörð: Lofa Guð og þakka honum fyrir þessi orð. 
Iðrun: Játa syndir þínar í ljósi þeirra. 

Bæn, ásetningur: Bið Guð að gefa þér það sem kennt er. 


Um Fræðin minni orti sr. Hallgrímur Pétursson eftirfar- 


andi hendingar, sem útskýra markmið Fræða Lúthers mjög 
vel og geta vel gegnt hlutverki yfirskriftar: 


Klár Lútherí fræðin fróðir 

finna kunna menn hér sett á íslenskt mál. 
Lesið, prísið, lýðir góðir! 

Lærið, heyrið, gjörið rétt og seðjið sál. 
Ljúfra gjafa njótið, neytið, 

náðartíðir kannist við, 

Drottins lítillátir leitið, 

lotning veitið. 

Biðjið Guð um góðan frið. 


Bæði meður munni og penna, 

mest á síðsta aldar köldum tíma og stað, 
menn vel svinnir kunna kenna, 

koma heimi skyldug gjöld, ef forsmár það. 
Orðið dýrðar dáðum prýðum, 

dyggar leggjum þakkir mót 

þeim, er sóma sæðum fríðum 

sáðu tíðum. 

Sprettur gott af góðri rót. 


Að lokum vil ég þakka þeim sem hafa hvatt mig til 
þessarar útgáfu. Ég nefni einkum sr. Sigurð Pálsson, frú 
Eddu Möller og Þórarin Friðjónsson. Að síðustu nefni ég 
konu mína, Guðrúnu Eddu Gunnarsdóttur, guðfræðing. 
Hún hefur lesið handritið og prófarkir og komið með 
margar góðar ábendingar sem ég þakka henni fyrir. 


Reykjavík, 1. september 1993 
Einar Sigurbjörnsson 


1. GUÐ KALLAR 


Fyrsti hluti Fræða Lúthers: Boðorðin tíu 


TEXTI FRÆÐA LÚTHERS 
Fyrsta boðorð 
Þú skalt ekki aðra guði hafa. 
Hvað er það? Svar: Vér eigum umfram allt að óttast 
Guð og elska og honum að treysta. 


Annað boðorð 

Þú skalt ekki leggja nafn Guðs þíns við hégóma. 

Hvað er það? Svar: Nér eigum að óttast og elska Guð, 
svo að vér eigi biðjum óbæna í hans nafni, sverjum, fjöl- 
kynngi fremjum, ljúgum né svíkjum, heldur áköllum það í 
allri þörf, biðjum, lofum og þökkum. 


Þriðja boðorð 
Halda skaltu hvíldardaginn heilagan. 
Hvað er það? Svar: Nér eigum að óttast og elska Guð, 
svo að vér eigi fyrirlítum prédikunina né orð hans, heldur 
höldum það heilagt, heyrum það gjarna og lærum. 


Fjórða boðorð 

Heiðra skaltu föður þinn og móður. 

Hvað er það? Svar: Vér eigum að óttast og elska Guð, 
svo að vér eigi fyrirlítum foreldra vora og yfirboðara né 
reitum þá til reiði, heldur höfum þá í heiðri, þjónum þeim 
og hlýðum, elskum þá og virðum. 

Fimmta boðorð 

Þú skalt ekki mann deyða. 

Hvað er það? Svar: Vér eigum að óttast og elska Guð, 
svo að vér eigi meiðum náunga vorn né vinnum honum 
nokkurt mein á líkama hans, heldur björgum honum og 
hjálpum í allri líkamlegri neyð. 


Sjötta boðorð 
Þú skalt ekki drýgja hór. 
Hvað er það? Svar: Vér eigum að óttast og elska Guð, 
svo að vér lifum hreinlega og siðlega í orðum og verkum 
og sérhver hjón elski og virði hvort annað. 


Sjöunda boðorð 

Þú skalt ekki stela. 

Hvað er það? Svar: Vér eigum að óttast og elska Guð, 
svo að vér eigi tökum peninga eða fjármuni náunga vors 
né drögum oss það með svikinni vöru eða öðrum brögð- 
um, heldur hjálpum honum að geyma eigna sinna og efla 
atvinnu sína. 


Áttunda boðorð 
Þú skalt ekki bera ljúgvitni gegn náunga þínum. 
Hvað er það? Svar: Vér eigum að óttast og elska Guð, 
svo að vér eigi ljúgum ranglega á náunga vorn, svíkjum 
hann, baktölum né ófrægjum, heldur afsökum hann, tölum 


vel um hann og færum allt til betri vegar. 


Níunda boðorð 
Þú skalt ekki girnast hús náunga þíns. 
Hvað er það? Svar: Vér eigum að óttast og elska Guð, 
svo að vér eigi sækjumst eftir arfi eða húsi náunga vors 

með brögðum né drögum oss það með yfirskini réttinda 
o.s.frv., heldur styðjum hann og styrkjum að halda því. 


Tíunda boðorð 

Þú skalt ekki girnast konu náunga þíns, þjón, þernu, 
fénað né nokkuð það sem náungi þinn á. 

Hvað er það? Svar: Vér eigum að óttast og elska Guð, 
svo að vér eigi drögum, kúgum né tælum frá náunga vor- 
um konu hans, hjú eða fénað, heldur höldum þeim til að 
vera kyrr og vinna það, er þeim ber. 


Niðurlag 

Hvað segir nú Guð um öll þessi boðorð? 

Svar: Hann segir svo: „Ég, Drottinn Guð þinn, er vand- 
látur Guð, sem vitja misgerða feðranna á börnunum í 
þriðja og fjórða lið, þeirra sem mig hata, en auðsýni mis- 
kunn í þúsund liðu, þeim sem elska mig og varðveita boð- 
orð mín.“ (2M 20.S—6.) 


Hvað er það? Svar: Guð hótar að hegna öllum þeim, 
sem brjóta þessi boðorð. Þess vegna eigum vér reiði hans 
að óttast og ekki gegn slíkum boðum að breyta. En öllum 
þeim, sem halda boðorð þessi, lofar hann náð og öllu 
góðu. Þess vegna eigum vér og hann að elska, honum að 
treysta og eftir hans boðum gjarna að breyta. 


SKÝRING 

Boðorðin tíu 
Boðorðin tíu hafa verið undirstaða kristinnar breytni. Þau er að 
finna í Gamla testamentinu, í frásögunni af gjöf lögmálsins á 
Sínaífjalli í 2. Mósebók, 20. kapítula og í 5. Mósebók, 5. kapítula. 
Kristnir menn slógu venjulega boðorðunum tíu saman í tvöfalda 
kærleiksboðorðið samkvæmt orðum Jesú sjálfs og álitu menn, að 

fyrri hluti þess samsvaraði fyrstu þremur boðorðunum, en Síðari 


hlutinn seinni boðorðunum, sem kveða á um skylduna gagnvam 
náunganum. 


Biblíuleg mynd boðorðanna 
Í 2. Mósebók eru boðorðin í þessari mynd: 

1. Ég er Drottinn Guð þinn, sem leiddi þig út af Egypta- 
landi, út úr þrælahúsinu. Þú skalt ekki hafa aðra guði en 
mig. 

2. Þú skalt engar líkneskjur gjöra þér né nokkrar myndir 
eftir því, sem er á himnum uppi, eður því, sem er á jörðu 
niðri, eður því, sem er í vötnunum undir jörðinni. Þú skalt 
ekki tilbiðja þær og ekki dýrka þær, því að ég, Drottinn 
Guð þinn, er vandlátur Guð, sem vitja misgjörða feðranna 
á börnunum, já í þriðja og fjórða lið, þeirra sem mig hata, 
en auðsýni miskunn þúsundum, þeirra sem elska mig og 
varðveita boðorð mín. 

3. Þú skalt ekki leggja nafn Drottins Guðs þíns við hé- 
góma, því að Drottinn mun ekki láta þeim óhegnt, sem 
leggur nafn hans við hégóma. 

4. Minnstu þess að halda hvíldardaginn heilagan. Sex 
daga skalt þú erfiða og vinna allt þitt verk, en sjöundi dag- 
urinn er hvíldardagur helgaður Drottni Guði þínum. Pá 
skalt þú ekkert verk vinna og ekki sonur þinn eða dóttir 
þín, þræll þinn eða ambátt þín eða skepnur þínar, eða 
nokkur útlendingur, sem hjá þér er innan borgarhliða 
þinna, því að á sex dögum gjörði Drottinn himin og jörð, 
hafið og allt sem í þeim er, og hvíldist sjöunda daginn. 
Fyrir því blessaði Drottinn hvíldardaginn og helgaði hann. 

5. Heiðra föður þinn og móður þína, svo að þú verðir 
langlífur í því landi, sem Drottinn Guð þinn gefur þér. 

6. Pú skalt ekki morð fremja. 

7. Þú skalt ekki drýgja hór. 

8. Pú skalt ekki stela. 

9. Pú skalt ekki bera ljúgvitni gegn náunga þínum. 

10. Þú skalt ekki girnast hús náunga þíns. Þú skalt ekki 
girnast konu náunga þíns, ekki þræl hans eða ambátt, ekki 
uxa hans eða asna, né nokkuð það, sem náungi þinn á. 

Kirkjuleg mynd boðorðanna 

Kirkjuleg mynd boðorðanna er styttri en biblíulega myndin, 
a.m.k. sú mynd boðorðanna, sem hefur verið við lýði innan róm- 
versk-kaþólsku og lúthersku kirkjunnar og fram kemur í Fræðun- 
um minni. Ástæða þess er sú, að á miðöldum fóru menn innan 
kirkjunnar í Vestur-Evrópu, Vesturkirkjunnar, að nota boðorðin 
tíu í sambandi við skriftir. Menn áttu að prófa samvisku sína í 
ljósi boðorðanna og var mönnum uppálagt að kunna þau utan að. 
Því var álitið, að þau þjónuðu best tilgangi sínum sem spegill fyrir 
samviskuna (skriftaspegill), ef þau væru sem styst minnisvers. 
Þess vegna voru allar skýringar og viðbætur felldar niður. Boðorð- 
ið um myndbannið var líka fellt niður, þar eð menn álitu, að það 
væri ekki sjálfstætt boðorð, heldur skýring á fyrsta boðorðinu, þar 
sem væri útskýrt í hverju tilbeiðsla framandi guða væri fólgin. 
Tíunda boðorðinu samkvæmt 2. Mósebók var skipt í sundur, svo 
að tala boðorðanna varð tíu. 

Lúther játaðist þessari skoðun og hélt boðorðunum í sinni 
kirkjulegu mynd. En hann tók inntak boðorðsins um myndbannið 
upp í heildarútskýringu við boðorðin. 

Kalvín tók aftur á móti upp þá mynd boðorðanna sem er að 
finna í 2. Mósebók, svo að kirkjur mótaðar af Kalvín, hafa boð- 
orðin þannig. Kirkjan í eystri hluta Evrópu, Austurkirkjan, hefur 


líka þá mynd boðorðanna. 


Lífið er guðsþjónusta 
Boðorðin eru að kristnum skilningi vísbending um almennan 
vilja Guðs með líf mannanna. Hann hefur kunngjört öllum þjóðum 
þennan vilja sinn og greypt hann bæði á hjörtu mannanna og í lög 
og reglur þeirra samfélaga, sem menn byggja. Sú skoðun kemur 
fram hjá Páli postula í Rómverjabréfinu: 


Þegar heiðingjar, sem hafa ekki lögmál, gjöra að eðlisboði 
það, sem lögmálið býður, þá eru þeir, þótt þeir hafi ekki 
neitt lögmál, sjálfum sér lögmál. Þeir sýna, að krafa lög- 
málsins er rituð í hjörtum þeirra með því að samviska 
þeirra ber þessu vitni og hugrenningar þeirra, sem ýmist 
ásaka þá eða afsaka. (Rm 2.14—15.) 


Með því að hafa boðorðin sem fyrsta hluta Fræðanna, erum 

við minnt á þá staðreynd, að við mætum kröfu Guðs í lífi okkar o 
eigum að lifa þannig, að við hlýðnumst henni. A þann hátt kemur 
fram, að sérhver mannvera er kölluð til að þjóna Guði í lífi síny 
að daglega lífið er vettvangur þjónustunnar við Guð. Við lifum 
með öðrum og krafa Guðs er sú, að líf okkar með öðrum verði líf í 
þjónustu við aðra eða líf fyrir aðra. Með þá köllun í huga verður 
lífið guðsþjónusta. 


Hvað sem þér gjörið, þá vinnið af heilum huga, eins og 
Drottinn ætti í hlut, en ekki menn. (Kól 3.23.) 


Boðorðin geyma bæði boð og bönn. Þau banna ákveðna 
breytni og segja fyrir um aðra. Boðin og bönnin heyra saman eða 
eru tvær hliðar á sama hlut. Boðorðin banna það sem er mönnum 
ósæmandi og skaðar náungann. Boðorðin boða það sem er mönn- 
um sæmandi og hvetja til þjónustu við náungann. Það er því hægt 
að tala um gagnverkandi áhrif boðorðanna. Út frá þeim áhrifum 
sjáum við, hversu þau ganga upp í tvöfalda kærleiksboðorðinu og 
gullnu reglunni: 


Jesús segir: „Æðst allra boðorða er þetta: „Heyr, Ísrael! 
Drottinn, Guð vor, hann einn er Drottinn. Og þú skalt elska 
Drottin, Guð þinn, af öllu hjarta þínu, allri sálu þinni, öllum 
huga þínum og öllum mætti þínum.“ Annað er þetta: „Þú 
skalt elska náunga þinn eins og sjálfan þig.“ Ekkert boðorð 
annað er þessum meira.“ (Mk 12.30-31.) 


Allt, sem þér viljið, að aðrir menn gjöri yður, það skuluð 
þér og þeim gjöra. Þetta er lögmálið og spámennirnir. 
(Mt 7.12.) 


Fyrri tafla boðorðanna 

Það er oft talað um töflur boðorðanna eða lögmálstöflurnar. 
Byggist það á vitnisburði 2. Mósebókar um, að Guð hafi ritað lög- 
mál sitt á tvær töflur, sem hann gaf Móse. Er þetta oft tjáð á 
myndum af þessum atburði eða lögmálið er táknað með tveimur 
steintöflum. Er þá merkt 1—3 á annarri, en 4—10 á hinni. 

Fyrstu boðorðin þrjú kveða á um skyldur okkar gagnvart Guði 
og samsvara fyrri hluta tvöfalda kærleiksboðorðsins: „Elska skalt 
þú Drottin Guð þinn, af öllu hjarta þínu, allri sálu þinni, öllum 

mætti þínum og öllum huga þínum.“ Guð er einn. Því má ekki til- 
biðja neitt annað sem Guð. Og Guð vill, að við misnotum ekki 
nafnið hans, heldur áköllum hann í bæn, lofgjörð og þakkargjörð. 
Þriðja boðorðið býður okkur að taka frá stundir til að heyra og læra 
orð Guðs. Jafnframt er það boð um hvíld. Hvíld er öllu fólki nauð- 
synleg og því réttur þess. En einnig hvíldin á að vera heilög, fyrir 
augliti Guðs. 

Fyrsta boðorðið er undirstaða allra boðorðanna. Skýringin á 
því — „vér eigum umfram allt að óttast Guð og elska og honum 
að treysta,“ — er undirstaðan í skýringum allra boðorðanna: „Vér 
eigum að óttast og elska Guð, svo að...“ 

Að „óttast Guð“ merkir að bera lotningu fyrir honum, virða 
hann eins og Guð, viðurkenna vald hans og óttast þess vegna það 
eitt að verða viðskila við hann. Guðsótti merkir jafnframt að óttast 
viðbrögð Guðs við ótrúmennsku okkar. 

Að elska Guð merkir að gefast honum sjálfviljuglega, gleðjast 
yfir því að þekkja hann og virða. 

Að treysta Guði merkir að reiða sig á nálægð hans og hjálp og 
treysta því, að hann sé okkur nærri til hjálpar jafnt á stundum 
gleði sem sorgar. 

„Guðs ótti,“ „Guðs elska“ og „Guðs traust“ heyra saman. Í 
hlýðni, elsku og trausti felum við okkur undir vald Guðs og vernd. 


Fel Drottni vegu þína og treyst honum, hann mun vel fyrir 
sjá. (S1 37.5.) 


Síðari tafla boðorðanna 

Boðorð 4—10 skipa fyrir um breytni gagnvart náunganum og 
samsvara síðari hluta tvöfalda kærleiksboðorðsins, „elska skaltu 
náunga þinn eins og sjálfan þig“. Forsenda þeirrar elsku er hlýðn- 
in við fyrsta boðorðið. Pess vegna hefst skýring hvers boðorðs á 
orðunum: „Vér eigum að óttast og elska Guð, svo að vér...“ 

Fjórða boðorðið hvetur okkur til að heiðra föður og móður. 
Faðir og móðir merkja foreldrana og um leið aðra þá sem við lút- 
um á lífsveginum. Þá eigum við ekki að fyrirlíta eða reita til reiði, 
heldur hafa í heiðri, þjóna og hlýða, elska og virða. Það má hvorki 
merkja þrælsótta né læðupokahátt, heldur eðlilega virðingu. Jafn- 

framt setur það þeim sem eru í stöðu yfirboðara að virða undir 
menn sína sem menn. 

Fimmta boðorðið bannar morð. Morð merkir líka ofbeldi og 
því bannar fimmta boðorðið hvers konar ofbeldi. Um leið hvetur 
það okkur til að bjarga náunga okkar og hjálpa í sérhverri líkam. 
legri neyð hans. 

Sjötta boðorðið er um friðhelgi hjónabandsins og bannar ótrú. 
mennsku í hjónabandi. Það bann merkir hvatningu um að lifa 
hreinlega og siðlega í orði og verki og að hjón skuli elska hvort 
annað og virða. Því er það almenn hvatning til hreinleika í orði og 
verki og kveður á um, á hvaða vettvangi samskipti kynjanna séu 
eðlileg og sjálfsögð. 

Sjöunda boðorðið bannar þjófnað og þjófnaður merkir og að 
draga sér það sem náunginn á með brögðum. Um leið hvetur boð- 
orðið okkur til þess að hjálpa náunga okkur til að gæta eigna sinna. 

Áttunda boðorðið bannar ljúgmæli, baktal og róg, en býður um 
leið, að við afsökum náunga okkar, tölum vel um hann og færum 
allt til betri vegar. 

Níunda og tíunda boðorð ná til hugans og banna girnd, sem er 
undirrót illrar breytni. Í þessum boðorðum er varað við hugarfari 
girndarinnar og þeirri breytni, sem leiðir af henni og kemur fram í 
tilraunum til að ná undir sig eigum annarra. Jafnframt er okkur 
skipað fyrir um að aðstoða náunga okkar við að halda því sem 
honum ber. 

Með því að lesa boðorðin og skýringarnar við þær, erum við 
minnt á skyldur okkar gagnvart Guði og gagnvart náunganum. 
Með því að íhuga boðskap þeirra, prófum við breytni okkar í því 
skyni að geta með Guðs hjálp tekið framförum í kristilegu líferni 
eins og við biðjum um í upphafsbæn messunnar. Markmiðið er, að 
í breytninni geti hlýðnin komið sjálfkrafa. 

Berið hver annars byrðar og uppfyllið þannig lögmál 

Krists. (Gl 6.2.) 


Sérhver af oss hugsi um náungann og það sem honum er 
gott og til uppbyggingar. (Rm 15.2.) 


Takið því hver annan að yður, eins og Kristur tók yður að 
sér, Guði til dýrðar. (Rm 15.7.) 

Hlutverk boðorðanna 

Boðorðin hafa tvíþætt hlutverk. 

Í fyrsta lagi eru þau ytri mælikvarði á breytni fólks eða vís- 
bending um vilja Guðs um mannleg samskipti. Á þann hátt eru 
þau mælikvarðinn á breytni fólks og það sem kveður á um réttlæti 
í samskiptum manna. 


Hvert annað boðorð er innifalið í þessari grein: „Þú skalt 
elska náunga þinn eins og sjálfan þig.“ Kærleikurinn gjörir 
ekki náunganum mein. Þess vegna er kærleikurinn fylling 
lögmálsins. (Rm 13.9b—-10.) 


Í öðru lagi eru boðorðin krafa Guðs um fullkomna elsku, ekki 
aðeins í breytni, heldur og í huga. Og trúin er grundvöllur breytn- 
innar: „Vér eigum að óttast og elska Guð, svo að ...“ Þegar við 
prófum okkur sjálf í ljósi þeirra dæma þau okkur sek og við 
komumst að raun um, að við erum sekir syndarar. 


Enginn lifandi maður réttlætist fyrir Guði af lögmálsverk- 
um. En fyrir lögmál kemur þekking syndar. (Rm 3.20.) 


Bæði hlutverkin verða að fylgjast að. Ef áherslan er aðeins á 
hinu fyrra, myndast sú hætta, að menn verði eins og farísear og 
hrósi sjálfum sér fyrir góða ytri breytni. Gegn því verður að minna 
á kröfuna. Það má svo ekki minna of einhliða á hana, því að það 
getur leitt til örvæntingar. Svarið við henni er hins vegar ekki að 
finna í boðorðunum sjálfum, heldur í fyrirheitum Guðs, fagnaðar- 
erindinu. Þau fyrirheit boðar trúarjátningin. Hún er annar hluti 
fræðanna og birtir okkur, hver Guð er og hvað það er sem hann 
hefur gert fyrir okkur. 


19 


2. GUÐ GEFUR 


Annar hluti Fræða Lúthers: Trúarjátningin 


TEXTI FRÆÐA LÚTHERS 

Fyrsta grein: Um sköpunina 

Ég trúi á Guð, föður almáttugan, skapara himins og 3 
jarðar. ka 
Hvað er það? Svar: Ég trúi, að Guð hafi skapað mig 08 
alla hluti, hafi gefió mér líkama og sál, augu, eyru og a 
limi, skynsemi og öll skilningarvit og haldi bví enn viði ; 
auk þess klæði og skæði, mat og drykk, hús og heimili, 
maka og börn, akur, fénað og öll gæði; sjái mér ríkulega 
og daglega fyrir öllum þörfum og fæðslu þessa líkama og 
lífs; verndi mig gegn allri hættu, og gæti mín og varðveiti 
mig frá öllu illu; og allt þetta af einskærri, föðurlegri, gu Ő - 
legri gæsku og miskunn, án allrar minnar verőskuldunar 
og tilverknaðar. En fyrir allt þetta ber mér skylda til að 
þakka honum og vegsama hann, þjóna honum og hlýða. 
Það er vissulega satt. 


Önnur grein: Um endurlausnina 

Ég trúi á Jesú Krist, hans einkason, Drottin vorn, sem“ 
getinn er af heilögum anda, fæddur af Maríu mey, píndur á 
dögum Pontíusar Pílatusar, krossfestur, dáinn og grafinn, 
steig niður til heljar, reis á þriðja degi aftur upp frá dauð 
um, steig upp til himna, situr við hægri hönd Guðs föður 

almáttugs og mun þaðan koma að dæma lifendur og 
dauða. 

Hvað er það? Svar: Ég trúi, að Jesús Kristur, sannur 
Guð, af föðurnum fæddur frá eilífð, og sömuleiðis sannur 
maður, fæddur af Maríu mey, sé minn Drottinn, sem mig, 
glataðan og fyrirdæmdan mann, hefur endurleyst, frið- 
keypt og frelsað frá öllum syndum, frá dauðanum og frá 
djöfulsins valdi, ekki með gulli né silfri, heldur með sínu 
heilaga, dýrmæta blóði og með sinni saklausu pínu og 
dauða, til þess að ég sé hans eign og lifi í hans ríki, undir 
hans valdi og þjóni honum í eilífu réttlæti, sakleysi og 
sælu, eins og hann er frá dauðanum upprisinn, lifir og ríkir 
að eilífu. Það er vissulega satt. 


Þriðja grein: Um helgunina 
Ég trúi á heilagan anda, heilaga almenna kirkju, samfé- 
lag heilagra, fyrirgefningu syndanna, upprisu mannsins og 
eilíft líf. Amen. | 
Hvað er það? Svar: Ég trúi, að ég geti ekki af eigin 
skynsemi eða mætti trúað á Jesú Krist, Drottin minn né til 
hans komist, heldur hafi heilagur andi kallað mig með 
gleðiboðskapnum, upplýst mig með gjöfum sínum, helgað 
mig og haldið mér í réttri trú eins og hann kallar gjörvalla 
kirkjuna á jörðu, safnar henni saman, upplýsir hana og 
helgar, og heldur henni við Jesú Krist í hinni réttu, einu 
trú. Í þessari kirkju fyrirgefur hann dag hvern ríkulega mér 
og öllum trúuðum allar syndir og á síðasta degi mun hann 
uppvekja mig og alla dauða og gefa mér og öllum trú- 
uðum í Kristi eilíft líf. Það er vissulega satt. 

SKÝRING 
Hlutverk trúarjátningarinnar 

Annar hluti Fræða Lúthers er trúarjátningin. Lúther gefur þess. | 
um hluta heitið „trúin“. Að hans mati útskýrir trúarjátningin inni. 
hald trúarinnar á Guð, sem er faðir og sonur og heilagur andi, 
skapari okkar, endurlausnari og helgari. Skýringarnar eru í eintölu 
og ítrekar það hið persónulega við trúna: Trúin er ætíð trú þess, 
sem finnur sig sekan gagnvart Guði í ljósi boðorðanna. 

Sá texti trúarjátningarinnar, sem Lúther fylgir er hin svokall- 
aða postullega trúarjátning. Hún er forn að uppruna og að stofni til 
orðin til í Róm á 2. öld. Allt efni hennar er að finna í ritum postul- 
anna og því er hún réttnefnd postulleg. Hún ávann sér á miðöldum 
sess sem sú játning, sem notuð var við skírnarathöfnina og enn- 
fremur fylgt, þegar verið var að fræða um innihald kristinnar trúar. 


Efni trúarjátningarinnar 
Postullega trúarjátningin skiptist í þrjár greinar. Fyrsta greinin 
fjallar um sköpunina eða Guð sem skapara. Önnur grein fjallar um 
frelsunina eða um Jesú Krist, frelsarann. Þriðja greinin fjallar um 
helgunina eða um heilagan anda, sem helgar og hjálpar. 


Fyrsta grein 

Í fyrstu grein er okkur kennt, að allt sem er á himni og á jörðu 
sé verk Guðs. Verk Guðs eru sett í persónulegt samband: „Guð 
hefur skapað mig og alla hluti.“ Allt sem ég er, á og nýt er verk 
Guðs, sem hann hefur unnið af einskærri náð. Sú náð á að knýja 
mig til andsvars í þakkargjörð, lofgjörð, þjónustu og hlýðni. 

Trúarjátningin ræðir ekki illskuna eða bölið og þjáninguna í 
tilverunni. Þegar fólk verður fyrir böli og þjáningu, vaknar spurn- 
ingin um gæsku Guðs og tilgang lífsins yfirleitt. Ef ég verð fyrir 
sjúkdómi og mótlæti, fátækt eða annarri þjáningu, er það þá Guð 
sem veldur því? Refsar hann mér með því? Hvaðan kemur hið 
illa? 

Svar kristinnar trúar við þessum spurningum er tvíþætt. Ann- 
ars vegar afneitun og hins vegar játning. Á grundvelli trúarinnar á 
góðan Guð hljótum við að afneita því, að Guð sendi það sem er 
illt eða valdi því. Guð vill aðeins hið góða. Þess vegna er hið illa í 

andstöðu við vilja hans. Við fáum ekki skilið, að hann lætur eitt- 
hvað henda gegn vilja sínum, en við treystum því, að svarið sé að 
finna hjá honum og felum okkur því undir verndarhönd hans. 
Játningin er afleiðing þessa trausts. Við játum og trúum, að Guð 
bæði vilji og geti frelsað okkur frá illu. Til þess hefur hann bæði 
gefið okkur þau ráð sem felast í náðarmeðulunum, orðinu, sakra- 
mentunum og bæninni, og þau sem felast í samfélagi mannanna, 
þar sem hver styrkir og styður annan út frá inntaki boðorðanna. 
Með boðorðum sínum minnir Guð okkur á, að við erum sett hvert 
öðru til þjónustu, en ekki til þess að skara eld að eigin köku. Í 
neyð náungans kallar hann á okkur til að létta neyðinni, þjóna og 
líkna náunganum. 

Og umfram allt minnir Guð okkur á elsku sína og trúfesti með 
því að senda son sinn, Jesú Krist. 

Til þeirra sem verða fyrir mótlæti í þjáningum eða annars kon- 
ar böli segir kristin trú: Treystu því, að Guð er hjá þér, hann hefur 
ekki sent þér þetta, hann vill ekki, að þú kveljist og þjáist, heldur 
er bölið gegn vilja hans. Vilji hans er, að þú bjargist. Reiddu þig á, 
að vilji hans verði og trúðu því jafnframt, að hann sjái lengra en 
þú og vilji hans geti verið annar en þinn. 

Þessa hugsun tjáir sálmaskáldið Paul Gerhardt (d. 1676) vel í 
sálminum „Á hendur fel þú honum“ (Sálmabók nr. 38), þar sem 
segir í 3. og 4. erindi: 


Ó, þú minn faðir, þekkir 

og það í miskunn sér, 

sem hagsæld minni hnekkir, 
og hvað mér gagnlegt er, 

og ráð þitt hæsta hlýtur 

að hafa framgang sinn, 

því allt þér einum lýtur 

og eflir vilja þinn. 


Þig vantar hvergi vegi, 
þig vantar aldrei mátt, 
þín bjargráð bregðast eigi 
til bóta á einhvern hátt. 


Zo 


Þitt starf ei nemur staðar, 
þín stöðvar enginn spor, 
af himni er þú þér hraðar 
með hjálp og líkn til vor. 
(Þýð. Helgi Hálfdánarson) 


Önnur grein 

Jesús er Kristur er Guð, eilífur og eins og faðirinn að eðli, vilja 
og mætti. Um leið er Jesús maður, tímanlegur og eins og við að 
eðli, vilja og mætti. 

Jesús er Drottinn. Það þýðir, að hann er æðri en allt á jörðu. 
Enginn maður eða annar jarðneskur máttur er honum meiri. Það 
valdsvið Jesú er nefnt „ríki máttarins“. 

Hvað drottinvald Jesú felur í sér, er lýst í orðunum: 


. sem mig, glataðan og fyrirdæmdan mann, hefur endur- 
leyst, friðkeypt og frelsað frá öllum syndum, frá dauðanum 
og frá djöfulsins valdi, ekki með gulli né silfri, heldur með 
sínu heilaga, dýrmæta blóði og með sinni saklausu pínu og 
dauða... 


Drottinvald Jesú merkir m.ö.o., að Jesús er frelsari undan 
synd, dauða og djöfli. 

Synd merkir illvirki, ódæði. Hún er samheiti yfir allt það sem 
er illt og vont í mannheimi. Dauðinn er afleiðing syndarinnar. Ef 
synd væri ekki í heiminum, þá væri dauðinn ekki heldur. 

Hvorki synd né dauði er samkvæmt vilja Guðs, heldur sam- 
kvæmt vilja óvinar Guðs og heims. Hans heiti er djöfull. Vald 
hans í heiminum birtist í illvirkjum, eyðingu, hatri, fjandskap og 
valdi dauðans. 

Jesús, sannur Guð og sannur maður, gekk á hólm við óvin 
mannkynsins og sigraði hann. Jesús játaðist sjálfviljuglega undir 
vald djöfulsins, þegar hann var fyrir öfundarsakir framseldur og 
dæmdur til dauða. Af því að hann, sem er bæði Guð og maður, 
gekk í dauðann og úthellti blóði sínu, orkar dauði hans til hjálp- 
ræðis og leysir manninn undan valdi syndar og dauða og undir 
vald sitt: 


. til þess að ég sé hans eign og lifi í hans ríki, undir hans 
valdi og þjóni honum í eilífu réttlæti, sakleysi og sælu, eins 

og hann er frá dauðanum upprisinn, lifir og ríkir að eilífu. 
Það er vissulega satt. 


En það gerist ekki af nauðung. Líf, dauði og upprisa Jesú er 
prédikað í kirkjunni í þeim tilgangi að safna mönnum undir vald 
Krists. Hann vill eiga frjálsa þjóna, en ekki ánauðuga þræla. Og 
þjónustan við Krist felst í því að bjóða dauðanum byrginn, takast á 
við lífið og skyldur þess í öruggu trausti, trú og von, því að sá er 
með okkur sem aldrei bregst og hefur vald á öllum aðstæðum og 
mun gefa okkur eilíft líf með sér. Ríki Krists, þar sem við þjónum 
honum, á sér sýnilega mynd í kirkjunni og nefnist hún „ríki náðar- 
innar“. Fram undan er „ríki dýrðarinnar“, þar sem dauðinn mun 
ekki framar vera til, hvorki harmur né vein né kvöl. 

Í lífinu er gott að hafa nafn Jesú í huga og biðja án afláts 
(IP 5.17) út frá Fræðunum eftirfarandi bænarorð: 


Drottinn Jesús Kristur, 

sannur Guð, af föðurnum fæddur frá eilífð, 
og sannur maður, fæddur af Maríu mey: 
Miskunna þú mér. 


Einnig má nota Jesúbænina sem á rætur að rekja til Austur- 
kirkjunnar: 


Drottinn Jesús Kristur, sonur Guðs, miskunna þú mér. 


Þriðja grein 
Í þriðju grein ræðir um það, hvernig það er Guð sjálfur í 
heilögum anda, sem kallar okkur til Krists, áminnir okkur og varð- 
veitir trúna í hjörtum okkar: 


Ég trúi, að ... heilagur andi hafi kallað mig með gleðiboð- 
skapnum, upplýst mig með gjöfum sínum, helgað mig og 
haldið mér í réttri trú... 


Heilagur andi er andi Guðs föður og sonar hans Jesú Krists. 
Heilagur andi er því Guð að eðli, vilja og mætti eins og Guð faðir 
og Guð sonur. Það er heilagur andi, sem getur gert okkur að þegn- 
um í náðarríki Krists og tæki hans er gleðiboðskapurinn. 

Gleðiboðskapurinn eða fagnaðarerindið er sagan um, hvers 
Guð hefur í Jesú Kristi lotið að okkur og gefið okkur líf í fyrir. 
gefningu og frelsi. Þessa sögu notar Guð heilagur andi sem tæki 
sitt til að kalla mig til að treysta Jesú. Hann upplýsir mig sífellt 
með orðinu um stöðu mína gagnvart Guði, hann heldur markmiði 
mínu fyrir hugskotsjónum mínum. Hann verndar mig og varðveit- 
ir traustið í hjarta mér. 

Gleðiboðskapurinn er ekki aðeins orð Guðs, heldur líka sakra- 
mentin og bænin. Skírnin er gleðilegur boðskapur frá Guði um, að 
hann vilji eiga mig sem sitt barn. Altarissakramentið er gleði- 
boðskapurinn um, að Jesús Kristur veiti mér fyrirgefningu synd- 
anna fyrir líkama sinn og blóð. Og bænin er gleðiboðskapurinn 
um, að Guð sé náðugur Guð sem heyri bænir og áköll barna sinna. 

Trúin er persónuleg: „Ég trúi!“ Um leið er trúin samfélagsleg: 
„--- eins Og hann kallar gjörvalla kirkjuna á jörðu, safnar henni 
saman, upplýsir hana og helgar, og heldur henni við Jesú Krist í 
hinni réttu, einu trú.“ Það er í ákveðnu samfélagi, að ríki Krists 
birtist og Guð í heilögum anda gefur gjafir sínar til eilífs lífs og 
þetta samfélag er kirkjan, söfnuður þeirra sem játa Jesú Krist sem 
Drottin. Innan þess samfélags vinnur heilagur andi verk sitt: 

Í þessari kirkju fyrirgefur hann dag hvern ríkulega mér og 

öllum trúuðum allar syndir og á síðasta degi mun hann 

uppvekja mig og alla dauða og gefa mér og öllum trúuðum 

í Kristi eilíft líf. Það er vissulega satt. 


Kirkjan hefur verið nefnd „ríki náðarinnar“ því að í henni 
stjórnar Kristur með því að veita fyrirgefningu syndanna af einni 
saman náð. Og kirkjan horfir fram í von til þess, að saga heimsins 
stefni mót markmiði sínu, þegar Kristur tekur völdin sýnilega og 
synd og dauði verða ekki framar til. Það heitir „ríki dýrðarinnar“, 
þegar við lifum ekki lengur í trú, heldur sjáum augliti til auglitis. 

Þessa kenningu um heilagan anda dregur Lúther saman í sálm- 
inum nr. 335 í Sálmabókinni: „Guð helgur andi, heyr oss nú“. 


Guð helgur andi, heyr oss nú, 
ó, heyr vér biðjum: veit oss rétta trú, 
huggun hjörtum mæddum 

heims í eymda kjörum, 

svölun sálum hræddum, 
síðast burt er förum. 
Streym þú líknarlind. 


Þú blessað ljós, ó lýs þú oss 

í líknarskjólið undir Jesú kross. 
Veit oss hjálp að hlýða 

hirði vorum góða 

lausnaranum lýða, 

lífgjafanum þjóða. 

Streym þú líknarlind. 


Þú kærleiksandi kveik í sál 

þann kærleikseld, er helgi verk og mál 
að í ást og friði 

æ vér lifað fáum, 

uns að æðsta miði 

allir loks vér náum. 

Streym þú líknarlind. 


ÞÁ 


Þú huggun æðst í hverri neyð, 

oss hjálpa þú og styð í lífi og deyð. 
Veit þú að oss eigi 

afl og djörfung þrjóti, 

er hinn óttalegi 

óvin ræðst oss móti. 

Streym þú líknarlind. 


Guð helgur andi, á hinstu stund 

oss hugga þú með von um Jesú fund. 
Þá er þrautin unnin, 

þá er sigur fenginn, 

sælusól upp runnin, 

sorg og þrenging engin. 

Streym þú líknarlind. 

(Þýð. Helgi Hálfdánarson) 

3. GUÐ HEYRIR 


Þriðji hluti Fræða Lúthers: Faðir vor 


TEXTI FRÆÐA LÚTHERS 
Ávarpið 

Faðir vor, þú sem ert á himnum. 

Hvað er það? Svar: Guð vill með því laða oss til að 
trúa því, að hann sé vor sanni faðir og vér hans sönnu 
börn, til þess að vér skulum biðja hann örugg og með fullu 
trausti sem elskuleg börn sinn elskulega föður. 


Fyrsta bæn 

Helgist þitt nafn. 

Hvað er það? Svar: Guðs nafn er að sönnu heilagt í 
sjálfu sér, en vér biðjum í þessari bæn, að það verði einnig 
heilagt hjá oss. 

Hvernig verður það? Svar: Þegar Guðs orð er kennt 
rétt og hreint og vér lifum einnig heilaglega eftir því sem 
Guðs börn. — Hjálpa þú oss til þess, elskulegi faðir á 
himnum. — En hver sem kennir og lifir öðruvísi en Guðs 
orð kennir, vanhelgar nafn Guðs meðal vor. — Varðveit 
þú oss frá því, himneski faðir. 


Onnur bæn 


Til komi þitt ríki. 
Hvað er það? Svar: Guðs ríki kemur að sönnu án vorr- 

ar bænar af sjálfu sér, en vér biðjum í þessari bæn, að það 
komi einnig til vor. 

Hvernig verður það? Svar: Þegar vor himneski faðir 
gefur oss sinn heilaga anda, svo að vér fyrir náð hans trú- 
um hans heilaga orði og lifum guðlega hér í tímanum og 
annars heims að eilífu. 


Þriðja bæn 

Verði þinn vilji, svo á jörðu sem á himni. 

Hvað er það? Svar: Guðs góði, náðugi vilji verður að 
vísu án vorrar bænar, en vér biðjum í þessari bæn, að hann 
verði einnig hjá oss. 

Hvernig verður það? Svar: Þegar Guð ónýtir og hindr- 
ar öll ill ráð og vilja, sem vill aftra því, að vér helgum 
Guðs nafn og ríki hans komi, en það er vilji djöfulsins, 
heimsins og holds vors, en styrkir oss og heldur oss stað- 
föstum í orði sínu og trú til æviloka. Það er hans náðugi, 
góði vilji. 


Fjórða bæn 

Gef oss í dag vort daglegt brauð. 

Hvað er það? Svar: Guð gefur að sönnu daglegt brauð 
einnig án vorrar bænar, jafnvel öllum vondum mönnum, 
en vér biðjum í þessari bæn, að hann láti oss við það kann- 
ast og vort daglega brauð með þakklæti þiggja. 

Hvað er þá nefnt daglegt brauð? Svar: Allt sem heyrir 
til fæðslu líkamans og þarfa, svo sem matur, drykkur, 
klæði, skæði, hús, heimili, jarðnæði, fénaður, peningar, 
fjármunir, guðhræddur maki, guðhrædd börn, guðhrædd 
hjú, guðhræddir og trúir yfirmenn, góð landstjórn, góð 
veðrátta, friður, heilbrigði, siðsemi, heiður, góðir vinir, 
trúir nágrannar og þvíumlíkt. 

Fimmta bæn 

Og fyrirgef oss vorar skuldir, svo sem vér og fyrirgef- 
um vorum skuldunautum. 

Hvað er það? Svar: Vér biðjum í þessari bæn, að faðir- 
inn á himnum vilji eigi á synd vora líta né hennar vegna 
oss bænheyrslu synja — því að vér erum einskis þess 
makleg, sem vér biðjum um, og höfum ekki verðskuldað 
það — heldur að hann vilji gefa oss það allt af náð, því að 
daglega syndgum vér mikið og verðskuldum einbera 
hegningu. Svo viljum vér þá og aftur á móti af hjarta fyrir- 
gefa og gera gott þeim er við oss misgera. 


Sjötta bæn 

Og eigi leið þú oss í freistni. 

Hvað er það? Svar: Guð freistar að sönnu einskis 
manns, en vér biðjum í þessari bæn, að Guð vilji vernda 
oss og varðveita, svo að djöfullinn, heimurinn og hold vort 
svíki oss eigi né tæli til vantrúar, örvæntingar og annarrar 
stórrar svívirðingar og lasta og vér fáum, þótt vér freist- 
umst af þessu, að lyktum unnið sigur og sigri haldið. 


Sjöunda bæn 

Heldur frelsa oss frá illu. 

Hvað er það? Svar: Vér biðjum í þessari bæn í stuttu 
máli, að faðirinn á himnum frelsi oss frá alls konar böli á 
líkama og sálu, eignum og mannorði og unni oss að lykt- 
um, þá er stund vor kemur, sælla æviloka, og taki oss í náð 
úr þessum eymdadal til sín í himininn. 


Niðurlag 
Því að þitt er ríkið, mátturinn og dýrðin að eilífu. 
Amen. 

Hvað er það? Svar: Að ég má vera viss um, að slíkar 
bænir séu þóknanlegar föðurnum á himnum og verði bæn- 
heyrðar, því að hann hefur sjálfur boðið oss að biðja 
þannig og heitið oss bænheyrslu sinni. Amen, amen, það 
þýðir: Já, já, svo skal verða. 


SKÝRING 
Hlutverk og efni 

Bæn er samtal við Guð. Í bæninni gerum við honum kunnar 
óskir okkar og þrár, gleði okkar og sorg. „Í bæninni réttum vér til 
Guðs vora veiku trúarhönd,“ segir Helgi Hálfdánarson. 

Þegar við biðjum, játum við, að við erum undir vernd Guðs og 
lifum í hans skjóli. Í bæninni lofum við Guð og þökkum. Í henni 
gerum við honum kunnar þarfir okkar og lýsum okkur reiðubúin 
til að þiggja allt úr hendi hans. Við leggjum líka þarfir annars 
fólks fyrir Guð í bæn og biðjum hann annast það. 

Faðir vor er höfuðbæn kristinna manna, bænin, sem Jesús 
sjálfur kenndi okkur, lærisveinum sínum. Hún felur í sér allt það 
sem bænir kristinna manna snúast um. Þess vegna eigum við að 
fara með hana daglega. Við felum í henni allar okkar bænir, allar 
okkar þrár og óskir. 

Faðir vor er því fjarri því að vera þula, sem við förum með, 
heldur er það fullt af innihaldi. Skýringar Fræðanna eiga að auð- 
velda okkur að tileinka okkur innihald þess. Það má nota skýring- 
arnar í því skyni að íhuga merkingu bænarinnar og skynja, hvern- 
ig við fyllum hverja einstaka beiðni Faðir vorsins inntaki út frá 
eigin lífi. Þess vegna má snúa efni skýringanna yfir í bæn og gera 
íhugunina þannig að samtali við Guð. 


Innihald 
Í Fræðunum er Faðir vorinu skipt í níu liði. Fyrsti liður þess er 
ávarpið. Í ávarpinu er okkur opinberað fyrirheit Guðs um náð og 
að hann hefur opinn faðm og opið eyra fyrir þörfum okkar. 
Á varpinu fylgja sjö bænir og að þeim loknum niðurlag, sem er 
í senn lofgjörð og orð, sem birtir fyrirheit Guðs um bænheyrslu. 
Með þessari uppbyggingu er okkur birt, að við getum nálgast 

Guð í bæn vegna fyrirheits hans sjálfs og í bæninni er Guð minnt- 
ur á það fyrirheit. 

Fyrstu þrjár bænir Faðir vors fjalla um efni þriggja fyrstu boð- 
orðanna og ræða það sem Guði viðkemur. Guðs nafn er heilagt, 
ríki hans kemur og vilji hans verður, af því að hann er Guð. En við 
biðjum, að þetta gerist hjá okkur með því að við sinnum skyldum 
okkar við Guð og virðum orð hans og sakramenti. 

Fjórða bænin er um tímanlegar þarfir. Daglegt brauð merkir 
það sem heyrir til þarfa líkamans. Það þiggja allir menn, vondir og 
góðir, réttlátir og ranglátir af Guði, sem er gjafari allra góðra 
hluta. Hin kristna skylda er að þiggja sitt daglega brauð með þakk- 
læti. Hún áréttar þar með skyldurnar við náungann (4.—8. boðorð) 
og tengist fyrstu grein trúarjátningarinnar. 

Fjórða bænin getur líka merkt bæn um brauð til dagsins á 
morgun. Það merkir þá bæn um andlega fæðu og um samfélag við 
Jesú Krist, sem er brauð lífsins. Með því verða bein tengsl milli 
Faðir vorsins og altarissakramentisins, þar sem við neytum líkama 
og blóðs Krists í brauði og víni (sjá 6. hluta Fræða Lúthers í 4. 
kap.). 

Fimmta bænin er um náð og miskunn og tengist efni 9. og 10. 
boðorðs og efni annarrar og þriðju greinar trúarjátningarinnar um 
fyrirgefningu, endurlausn og helgun. Hún tengist líka neyslu 
sakramentisins til fyrirgefningar syndanna (sbr. 6. hluta Fræða 
Lúthers). 

Sjötta og sjöunda bænin eru um vernd fyrir líkamlegri, and- 
legri og eilífri ógn. Jafnframt er í þeim bænum beðið um þá trú, 
sem treystir því, að Guð heldur í hönd okkar, líka í dýpsta myrkri, 
og treystir hjálp hans og nálægð sem aldrei bregst. 

Niðurlagið er vegsemd. Við játumst undir veldi Guðs, sem 
tekur engan endi og mælum að lokum „Amen“, sem minnir Guð á 
fyrirheit sitt um náð, miskunn og bænheyrslu. 

4. GUÐ FÆÐIR OG NÆRIR 


Fjórði til sjötti hluti Fræða Lúthers: Sakramentin 


4.1. Sakramenti 
Sakramenti er heilög athöfn, sem Kristur stofnsetti sjálfur til 
þess að veita ósýnilegum, himneskum náðargjöfum gegnum sýni- 
legt, jarðneskt efni. Til þess að athöfn geti kallast sakramenti, þarf 
í fyrsta lagi orð Krists, sem veitir fyrirheit, og í öðru lagi efni, sem 
fyrirheitið er gefið með. 


Það eru tvær athafnir, sem byggjast á fyrirheiti Krists fyrir orð 
og efni og þær eru skírnin og heilög kvöldmáltíð. Skriftirnar eru á 
mörkum þess að geta kallast sakramenti. Þær byggjast á fyrirheiti 
Krists, en fyrirheitið er ekki bundið efni. Þær standa samt í Fræð- 
unum á milli skírnarinnar og altarissakramentisins. 


4.2. Fjórði hluti Fræða Lúthers: Heilög skírn 


TEXTI FRÆÐA LÚTHERS 
Í fyrsta lagi: Hvað er skírnin? 

Svar: Skírnin er ekki eingöngu venjulegt vatn, heldur 
er hún vatnið umvafið boði Guðs og samtengt orði Guðs. 

Hvert er þá slíkt Guðs orð? 

Svar: Það er Kristur, Drottinn vor, segir hjá Matteusi Í 
síðasta kapítula: „Farið og gjörið allar þjóðir að læri- 
sveinum, skírið þá í nafni föður og sonar og heilags anda.“ 
(Mt 28.19.) 

Í öðru lagi: Hvað gefur eða gagnar skírnin ? 

Svar: Hún veldur fyrirgefningu syndanna, frelsar frá 
dauðanum og djöflinum og gefur eilífa sáluhjálp öllum 
sem trúa því, eins og orð Guðs og fyrirheit hljóða. 

Hver eru slík orð Guðs og fyrirheit? 

Svar: Þau er Kristur, Drottinn vor, segir hjá Markúsi í 
síðasta kapítula: „Sá sem trúir og skírist, mun hólpinn 
verða, en sá sem trúir ekki, mun fyrirdæmdur verða.“ 
(Mk 16.16.) 


Í þriðja lagi: Hvernig fær vatn gert svo mikið? 

Svar: Vatn gerir það sannarlega ekki, heldur orð Guðs 
sem er með og hjá vatninu, og trúin sem treystir slíku orði 
Guðs í vatninu. Því að án orðs Guðs er vatnið venjulegt 
vatn og engin skírn, en með orði Guðs er það skírn, það er 
náðarríkt lífsins vatn og laug nýrrar fæðingar í heilögum 
anda, svo sem Páll postuli segir í bréfinu til Títusar í 3. 
kapítula: „Hann frelsaði oss, ekki vegna réttlætisverkanna, 
sem vér höfðum unnið, heldur samkvæmt miskunn sinni í 
þeirri laug, þar sem vér endurfæðumst og heilagur andi 
gjörir oss nýja. Hann úthellti anda sínum yfir oss ríkulega 
fyrir Jesú Krist, frelsara vorn, til þess að vér, réttlættir 
fyrir náð hans, yrðum í voninni erfingjar eilífs lífs.“ 
(Tt 3.5—8.) Það er vissulega satt. 


Í fjórða lagi: Hvað merkir þá slík vatnsskírn ? 

Svar: Hún merkir það, að hinn gamli Adam í oss á að 
drekkjast fyrir daglega iðrun og yfirbót og deyja með öll- 
um syndum og vondum girndum og aftur á móti daglega 
fram að koma og upp aftur að rísa nýr maður, sá er lifi að 
eilífu í réttlæti og hreinleik fyrir Guði. 

Hvar stendur það skrifað? 


34 


svar: Páll postuli segir í bréfinu til Rómverja í 6. kapít- 
ula: „Vér erum dánir og greftraðir með Kristi í skírninni til 
þess að lifa nýju lífi, eins og Kristur var uppvakinn frá 
dauðum fyrir dýrð föðurins.“ (Rm 6.4.) 


SKÝRING 
Skírnin 
Orð Krists viðvíkjandi skírninni eru orðin í niðurlagi 
Matteusarguðspjalls, skírnarskipunin: „Skírið í nafni föður og son- 
ar og heilags anda.“ Fyrirheitið gefur Kristur í Markúsarguðspjalli 
og líka Páll í bréfinu til Títusar. Efni skírnarinnar er vatn. 

Undanfari skírnarskipunarinnar sjálfrar eru orðin: „Allt vald er 
mér gefið á himni og á jörðu. Farið því og gjörið allar þjóðir að 
lærisveinum.“ Skírnin er þannig afleiðing prédikunarinnar, sem 
kallar menn undir drottinvald Jesú Krists eða í ríki náðarinnar. Í 
skírninni verða menn þegnar í því ríki og þess vegna er hún inn- 
ganga í kirkjuna, sem birtir náðarríki Krists. 

Skírnin er þó ekki innganga í ákveðið kirkjufélag, heldur inn- 
ganga í hina einu kirkju Krists á öllum tímum. Hvert kirkjufélag 
eða hver einstakur söfnuður er hins vegar fulltrúi hinnar einu 
kirkju Krists. Við skírn einstaklingsins er söfnuðurinn á hverjum 
stað fulltrúi hinnar einu kirkju. Þess vegna er eðlilegast, að skírn 
fari fram við guðsþjónustu safnaðarins í kirkju. 


Gjöf skírnarinnar 

Það sem skírnin gefur er þrennt: Í fyrsta lagi veitir hún fyrir- 
gefningu syndanna, í öðru lagi gefur hún frelsun og í þriðja lagi 
sáluhjálp. 

Hugtakið „fyrirgefning syndanna“ í sambandi við skírn merkir 
tvennt: 

Í fyrsta lagi merkir það, að Guð tekur skírnþegann sem þegn 
inn í náðarríki sonar síns og innsiglar hann sér með von um aðild 
að dýrðarríki hans í framtíðinni. 


Í öðru lagi vísar hugtakið á kirkjuna sem samfélag, þar sem 
fyrirgefningu syndanna er að finna í. 

Þessar tvær merkingar koma fram í hinum hugtökunum tveim. 
ur, frelsun og sáluhjálp. 

Hugtakið „frelsun“ samsvarar fyrri merkingu hugtaksins fyrir. 
gefning syndanna og vísar á, að Guð elskar okkur og tekur okkur 
að sér þrátt fyrir syndina sem umvefur okkur og við erum hluti af 
og gegnsýrir allt umhverfi okkar. Skírnin merkir, að við erum hrif- 
in út úr því að lúta dauðanum sem hinsta valdi og þess í stað sett 
undir vald Krists. 

Hugtakið „sáluhjálp“ vísar þá á síðari merkingu hugtaksins 
fyrirgefning syndanna og tekur til samfélagsins, þar sem fyrir- 
sefningu syndanna er að finna fyrir boðun orðsins, skriftirnar og 
altarisgönguna. Um leið vísar hugtakið sáluhjálp fram á við, til 
dýrðarríkis Krists, þegar við losnum endanlega undan oki synd- 
arinnar og dauðans og fáum að sjá Guð augliti til auglitis. 

Skírnin er ný fæðing, endurfæðing, með því að hún innsiglar 
okkur þessum háleita leyndardómi hjálpræðis okkar. Vatnsathöfn- 
in er því mikilvæg, því að vatnið táknar hreinsun — að skíra þýðir 
að hreinsa, þvo. Þó er það ekki vatnsathöfnin sjálf eða ein og út af 
fyrir sig, sem gerir þetta, heldur orðið, sem umvefur athöfnina og 
er fyrirheit Krists. En orðið og vatnið verða að fara saman. Hvor- 
ugt má vera án hins. Þá væri ekki um skírn að ræða. 


Afleiðing skírnarinnar 

Afleiðing skírnarinnar er helgun í líferni. Lúther notar í því 
sambandi litríka mynd, þar sem hann miðar við skírnarathöfnina 
út frá merkingu gríska orðsins baptismos (niðurdýfing). Þess 
vegna talar hann um, að hinum syndumspillta manni sé drekkt í 
skírninni. 

Þarna er beitt tveimur líkingum. Önnur líkingin er af skírninni 
sem þvotti. Skírnin er sem þvottur, sem skolar burt óhreinindum 
og sora, öllu sem skyggir á Guðs myndina í okkur. 

Hin líkingin er af hinu eyðandi flóði, sem tekur burt það sem 
fyrir er, en er vatnið sjatnar, lifnar nýr gróður, nýtt líf kviknar. 
Þessi líking vísar á frásöguna af Nóaflóðinu. Vatnið eyddi jörðina, 
en Guð hlífði lífinu á jörðu með örkinni, þar sem réttlátir menn 
lifðu og björguðu dýrunum undan eyðingunni. 

Líkingarnar skírskota til þess, að lífið, sem leiðir af skírninni 

er átök, þar sem Guðs heilagi andi heyr baráttu við anda hins 
gamla Adams með syndum hans og girndum. Sú barátta nefnist 
helgun, því að hún vinnst aðeins í trú á, að heilagur andi vinni 
með okkur og fyrir okkur að því að mynd Guðs fái sigrað í lífi 
okkar. 


Hjálpin á vegi helgunarinnar 

Sú helgun lífsins, sem skírnin kallar til, kostar baráttu. Í þeirri 
baráttu eru boðorðin og trúin, bænin, skriftirnar og altarissakra- 
mentið tækin, sem heilagur andi notar til þess að líf skírnarinnar 
megi glæðast í okkur. Þess vegna verða og að vera fyrir hendi lífs- 
skilyrði, svo að það líf, sem sáð var til með skírninni, megi vaxa 
og þroskast og þau lífsskilyrði á að mynda innan safnaða kirkj- 
unnar. Sérhver söfnuður á að vera, birta og boða náðarríki Krists. 


4.3. Fimmti hluti Fræða Lúthers: Skriftir 


TEXTI FRÆÐA LÚTHERS 
Hvað eru skriftir? 

Svar: Skriftir taka yfir tvö atriði: Annað er, að maður 
játi syndina, hitt er, að hann veiti aflausninni eða synda- 
fyrirgefningunni viðtöku af skriftaföðurnum svo sem af 
Guði sjálfum væri og efist svo ekki um þetta, heldur trúi 


fastlega, að syndirnar séu með því fyrirgefnar hjá Guði á 
himnum. 


Hvaða syndir ber manni þá að skrifta? 

Svar: Fyrir Guði ber oss að játa oss sek af öllum synd- 
um, líka þeim sem vér vitum ekki um eins og vér gerum í 
Faðir vorinu. En fyrir skriftaföðurnum eigum vér aðeins að 
játa þær syndir sem vér vitum um og finnum til í hjartanu. 


Hverjar eru þær? 
Svar: Líttu á stöðu þína með boðorðin tíu í huga, hvort 

sem þú ert faðir, móðir, sonur, dóttir, húsfaðir, húsmóðir 
þjónn, hvort þú hafir óhlýðnast, svikið, sýnt leti, hvort þú 
hafir gert nokkrum manni rangt til í orði eða verki, hvort 
þú hafir stolið, vanrækt það sem þér hefur verið trúað fyr- 
ir, verið skeytingarlaus, valdið tjóni. 

Seg pú: „Ég aumur syndari, játa mig seka(n) fyrir Guði 
í alls konar syndum. Sérstaklega játa ég (hér eru taldar upp 
hinar sérstöku syndir). Allt þetta angrar mig og bið ég um 
náð og vil betra mig.“ 

Að játningunni lokinni mælir sá sem hlýðir skriftunum: 

„Guð sé þér náðugur og styrki trú þína. Og eftir skipun 
Drottins vors Jesú Krists boða ég þér fyrirgefningu synda 
þinna í nafni Guðs, föður og sonar og heilags anda. Amen. 


Friður sé með þér.“ 


SKÝRING 
Skriftir 

Lúther felldi ekki niður skriftir, heldur mælti með þeim og þær 
voru hluti kirkjulífs á Íslandi allt fram á síðustu öld. Þær voru skil- 
yrði þess, að menn gætu gengið til altaris. Þegar skilyrði til altaris- 
göngu voru rýmkuð, breyttust skriftirnar í almennar skriftir, þegar 
söfnuðurinn í heild játar syndir sínar. Núna er aflausnin almenn. 
Lengi vel var aflausnin samt persónuleg. Fólk gekk upp að altar- 
inu, kraup við gráðurnar og þáði aflausn með handayfirlagningu 

prests. Sá möguleiki er enn fyrir hendi. 


Það sem Fræðin kenna um skriftir 

Í kafla Fræða Lúthers um skriftir er annars vegar lögð áhersla 
á hina persónulegu syndajátningu og hins vegar lögð áhersla á af- 
lausnina, sem skriftabarnið á að veita viðtöku „af skriftaföðurnum 
svo sem af Guði sjálfum væri“. Játninguna bera menn fram að 
lokinni sjálfsskoðun út frá boðorðunum tíu, þar sem hver hyggur 
að breytni sinni í ljósi þeirrar stöðu eða köllunar, sem hann eða 
hún gegnir. Sá sem skriftað er fyrir, skriftafaðirinn, er í hlutverki 

meðalgangara milli Guðs og manna. Hann hlýðir á syndajátn- 
inguna í bæn um miskunn hinum iðrandi syndara til handa og 
hann veitir aflausnina, sem skriftabarnið á að trúa svo sem af Guði 
sjálfum væri. 

Fyrir hverjum má skrifta? 

Sá sem hlýðir á skriftir, er í venjulegum tilfellum vígður prest- 
ur, sem þjónar að náðarmeðulunum. Honum er skylt að hlýða játn- 
ingu þess sem óskar skrifta og undir engum kringumstæðum má 
hann greina frá því sem játað er fyrir honum á skriftastóli. 

Í neyðartilfelli, þegar ekki næst í prest, má hver skírður, krist- 
inn maður, karl eða kona, taka að sér það hlutverk að hlýða skrift- 
um og boða aflausn. Þagnarskyldan hvílir þá á þeirri persónu. 


4.4. Sjötti hluti Fræða Lúthers: Altarissakramentið 


TEXTI FRÆÐA LÚTHERS 
Hvað er altarissakramentið ? 
Svar: Það er hinn sanni líkami og blóð Drottins Jesú 
Krists undir brauðinu og víninu, handa oss kristnum 
mönnum að eta og drekka, sett af Kristi sjálfum. 


Hvar stendur það skrifað? 

Svar: Svo skrifa hinir heilögu guðspjallamenn, Matt- 
eus, Markús og Lúkas og Páll postuli: „Vor Drottinn Jesús 
Kristur tók brauðið, nóttina sem hann svikinn var, gjörði 
þakkir og braut það, og gaf sínum lærisveinum og sagði: 
„Takið og etið. Þetta er líkami minn, sem fyrir yður er gef- 
inn. Gjörið þetta í mína minningu. 

Sömuleiðis eftir kvöldmáltíðina tók hann kaleikinn, 
gjörði þakkir, gaf þeim hann og sagði: „Drekkið allir hér 
af. Þessi kaleikur er hinn nýi sáttmáli í mínu blóði, sem 
fyrir yður er úthellt til fyrirgefningar syndanna. Gjörið 
þetta svo oft sem þér drekkið í mína minningu.“ ““ 

Hvað stoðar þá að eta og drekka þannig ? 

Svar: Það sýna oss þessi orð: „Fyrir yður gefinn Og fyr. 
ir yður úthellt til fyrirgefningar syndanna.“ Það er að 
skilja: Fyrir þessi orð er oss í sakramentinu veitt fyrirgefn. 
ing syndanna, líf og sáluhjálp, því að þar sem fyrirgefning 
syndanna er þar er einnig líf og sáluhjálp. 


Hvernig fær það að eta og drekka 
líkamlega afrekað svo mikið? 

Svar: Það að eta og drekka líkamlega afrekar það sann- 
arlega ekki heldur orðin sem þar standa: „Fyrir yður gef- 
inn og fyrir yður úthellt til fyrirgefningar syndanna.“ Því 
að þau orð eru, ásamt því að eta og drekka líkamlega höf- 
uðatriðið í sakramentinu og hver sem trúir þessum orðum 
hefur það er þau segja, og svo sem þau hljóða, það er að 
skilja: Fyrirgefningu syndanna. 


Hver meðtekur þá maklega þetta sakramenti? 
Svar: Fasta og líkamlegur undirbúningur er að vísu 
fögur ytri siðsemi, en sá er réttilega maklegur og vel hæfur 
sem trúna hefur á þessi orð: „Fyrir yður gefinn og fyrir 
yður úthellt til fyrirgefningar syndanna.“ En hver sem ekki 
trúir þessum orðum eða efast um þau, hann er ómaklegur 
og óhæfur, því að orðið: „Fyrir yður“ krefst algerlega trú- 


aðra hjartna. 


SKÝRING 


Máltíð Drottins 
Altarissakramentið er hitt sakramenti kirkjunnar. Í því er 
ávöxtum dauða Krists veitt til okkar í brauði og víni samkvæmt 
orði Krists. Á vextir dauða Krists eru fyrirgefning syndanna, líf og 
sáluhjálp. Altarissakramentið er máltíð, þar sem Kristur er gest- 
gjafinn. Hún vísar aftur til þess, þegar Jesús samneytti syndurum á 

jarðvistardögum sínum og fram til þess er hann í ríki dýrðarinnar 
býður okkur til veislu. Er við göngum til altaris, göngum við til 
fundar við Krist, sem gefst okkur í brauði og víni. Við lofum hann 
og þökkum honum, biðjum hann að taka á sig syndir okkar og 


misgjörðir og gefa okkur líf sitt og lífskraft í staðinn. 


Nálægð Krists 

Jesús Kristur er raunverulega nálægur í brauði og víni 
altarissakramentisins: Altarissakramentið er „hinn sanni líkami og 
blóð Drottins Jesú Krists undir brauðinu og víninu.“ Efnin, brauð 
og vín, breytast ekki, heldur gefur Kristur líkama sinn og blóð 
undir þeim. Það er háleitur leyndardómur, sem við skiljum ekki og 
getum heldur ekki skýrt, en nálgumst í lotningu og trú. Kristur 
batt nálægð líkama síns og blóðs við brauð og vín altaris- 
sakramentisins. Kristur er hvarvetna nálægur og við lifum í sam- 
félagi við hann hvar sem við erum og hvað sem við gerum. Í 


altarissakramentinu er hann nálægur í þeim tilgangi að veita okkur 
fyrirgefningu syndanna, líf og sáluhjálp. 


Hlutverk trúarinnar 
Til þess að við getum neytt þessara gjafa á réttan hátt, verðum 
við að trúa því, að það gerist í altarissakramentinu, sem boðið er. 
Ávextina af dauða Jesú Krists, sem eru fyrirgefning syndanna, 
friður og sátt við Guð, getum við aðeins þegið, ef við trúum orði 
hans: „Fyrir þig gefið, úthellt.“ Nærvera Krists er hins vegar óháð 


trú okkar. Hann er nálægur í brauði og víni, hvort sem við trúum 
því eða ekki. 


Nesti á vegi trúarinnar 

Það er náið samband milli skriftanna og altarissakramentisins. 
Gjöf beggja athafna er fyrirgefning syndanna. Munurinn er sá, að í 
aflausninni er fyrirgefningin veitt í orði, en í altarissakramentinu 
er hún líka veitt í efni máltíðarinnar. Og máltíð er hér aðalatriðið. 
Kristnilífið er vegferð, sem hefst við skírnina, þar sem við erum 
þvegin af þeim óhreinindum, sem uppruni okkar frá föllnu mann- 
kyni setur á okkur. Þau loða samt sem áður við og því þarf maður 
sífellt að endurnýja hina þvegnu ásjónu með því að viðurkenna 

fyrir sjálfum sér og Guði ófullkomleika sinn, sekt og synd og 
æskja endurnýjunar. Hana þiggjum við í orðinu, sem segir: „Syng. 
ir þínar eru fyrirgefnar.“ 

Endurnýjunin veitist líka í formi matar og þar með hlutstætt. í 
brauði og víni heilagrar kvöldmáltíðar gefst Kristur sjálfur. Hann 
tekur okkar synduga líf, en skenkir okkur sitt guðdómlega líf og 
lífskraft í staðinn, svo að við getum horft fram á veginn í trú og 
von og lifað í þeim kærleika, sem við erum kölluð til að lifa fyrir 
Guði og mönnum. 

Í bæninni sem Lúther samdi til að biðja að lokinni neyslu mál- 
tíðar Drottins, er þetta markmið máltíðarinnar orðað svo: 


Vér þökkum þér, almáttugi, eilífi Guð, að þú hefur mettað 
oss þessari hjálpsamlegu gjöf. Vér biðjum þig, að þú af 
miskunn þinni látir hana verða til að styrkja trú vora á þig 
og gera oss brennandi í kærleikanum hvert til annars. 


Um samband orðs Guðs og altarissakramentisins yrkir sr. 
Hallgrímur í 21. Passíusálmi (sbr. Sálmabók nr. 230): 


Heyri eg um þig, minn Herra, rætt 
í hjálpræðisorði þínu, 

allt sýnist mér þá búið og bætt 
bölið í hjarta mínu. 

Í sakramentinu sé ég þig, 

svo sem í líking skæri, 

með náð mér nærri. 

Ó, hvað gleður sú ásýnd mig, 
engin finnst huggun stærri. 


4.5. Spurningar og svör fyrir þá 
sem ganga til altaris 
Efni eignað Lúther og oft útgefið með Fræðunum, en var 
samið eftir daga hans. 
1. Trúir þú, að þú sért syndari? 
Svar: Já, ég trúi því, að ég sé syndari. 

2, Hvernig veistu það? 
svar: Af boðorðunum tíu. Ég hef ekki haldið þau. 


3. Hryggist þú af syndum þínum? 
Svar: Já, ég hryggist af því að hafa syndgað gegn Guði. 
4. Hvað átt þú skilið af Guði fyrir syndir þínar? 


Svar: Reiði hans og vanþóknun, tímanlegan og eilífan 
dauða, því að „laun syndarinnar er dauði“. (Rm 6.23.) 

5. Væntir þú sáluhjálpar og frelsunar af syndum þín- 
um? 


Svar: Já, sú er von mín. 


6. Hverjum treystir þú í því efni? 

Svar: Mínum elskaða Drottni Jesú Kristi, því að „náð- 
argjöf Guðs er eilíft líf í Kristi Jesú, Drottni vorum“. 
(Rm 6.23.) 


1. Hver er Kristur? 

Svar: Sonur Guðs, sannur Guð og líka sannur maður. 
8. Hvað eru guðir margir? 

Svar: Guð er aðeins einn, en þrjár eru persónur hans, 


faðir og sonur og heilagur andi. 


9. Hvað hefur Kristur gert fyrir þig, að þú megir treysta 
á hann? 

Svar: Hann dó fyrir mig og úthellti blóði sínu á kross- 
inum fyrir mig, til fyrirgefningar syndanna. 

10. Dó faðirinn einnig? 

Svar: Nei, faðirinn dó ekki, því að hann er aðeins Guð. 
Heilagur andi dó heldur ekki, því að hann er sömuleiðis 
aðeins Guð. En sonurinn er Í senn sannur Guð og sannur 


maður. Það var hann sem dó fyrir mig og úthellti blóði 
sínu fyrir mig. 

11. Hvernig veistu þetta? 

Svar: Orð Guðs, fagnaðarerindið, boðar mér þetta, líka 
skírnin og altarissakramentið. Í altarissakramentinu gefur 
hann mér líkama sinn og blóð sem pant. 


12. Hver eru innsetningarorðin? 

Svar: „Vor Drottinn Jesús Kristur tók brauðið, nóttina 
sem hann svikinn var, gjörði þakkir og braut það, og gaf 
sínum lærisveinum og sagði: „Takið og etið. Þetta er lík- 
ami minn, sem fyrir yður er gefinn. Gjörið þetta í mína 
minningu.“ Sömuleiðis eftir kvöldmáltíðina tók hann 
kaleikinn, gjörði þakkir, gaf þeim hann og sagði: „Drekkið 
allir hér af. Þessi kaleikur er hinn nýi sáttmáli í mínu 
blóði, sem fyrir yður er úthellt til fyrirgefningar syndanna. 
Gjörið þetta svo oft sem þér drekkið í mína minningu.‘ “‘ 


13. Trúir þú, að sannur líkami og blóð Jesú Krists sé í 
sakramentinu? 

Svar: Já, ég trúi því. 

14. Hvað leiðir þig til þessarar trúar? 

Svar: Orð Jesú: „Takið og etið, þetta er líkami minn.“ 
„„Drekkið allir hér af, þetta er blóð mitt.“ 


15. Hvað eigum við að gera, þegar við neytum líkama 
Krists og blóðs? 

Svar: Við eigum að kunngjöra og minnast dauða Krists 
samkvæmt orðum hans: „Gjörið þetta í mína minningu.“ 


16. Hvers vegna eigum við að minnast og kunngjöra 
dauða hans? 

Svar: Til þess að okkur lærist að trúa því, að enginn 
megnaði að friðþægja fyrir syndir okkar annar en Kristur, 
sem er sannur Guð og sannur maður, og einnig til þess að 
okkur megi lærast að líta á syndir okkar með ugg og ótta, 

„láta huggast og gleðjast í Kristi einum, svo að við verð- 
e AE 
„m hólpin í trúnni. 


17. Hvað fékk Jesú til þess að deyja fyrir syndir okkar? 
Svar: Kærleiki hans til Guðs föður, til mín og annarra 
syndara samkvæmt orðum hans sjálfs: „Ég er vegurinn, 
sannleikurinn og lífið. Enginn kemur til föðurins nema 
fyrir mig. Ef þér hafið þekkt mig, munuð þér og þekkja 
föður minn. Héðan af þekkið þér hann og hafið séð hann. 
Sá sem hefur séð mig, hefur séð föðurinn. Ég er í föðurn- 
um og faðirinn í mér. Faðirinn, sem í mér er, vinnur sín 
verk.“ (Jh 14.6—10.) Og postulinn Páll segir: „Meðan vér 
enn vorum óstyrkir, dó Kristur á settum tíma fyrir óguð- 
lega. Annars gengur varla nokkur í dauðann fyrir réttlátan 
mann — fyrir góðan mann kynni ef til vill einhver að vilja 
deyja. En Guð auðsýnir kærleika sinn til vor, þar sem 
Kristur er fyrir oss dáinn, meðan vér enn vorum í syndum 
vorum.“ (Rm 5.6—7.) , Ég er krossfestur með Kristi. Sjálf- 
ur lifi ég ekki framar, heldur lifir Kristur í mér. Lífinu, 
sem ég lifi nú hér á jörð, lifi ég í trúnni á Guðs son, sem 
elskaði mig og lagði sjálfan sig í sölurnar fyrir mig.“ 
(Gl 2.20.) „Verðið því eftirbreytendur Guðs svo sem 
elskuð börn hans. Lifið í kærleika eins og Kristur elskaði 
oss og lagði sjálfan sig í sölurnar fyrir oss svo sem fórnar- 
gjöf, Guði til þægilegs ilms.“ (Ef 5.1—2.) 
18. Hvers vegna vilt þú ganga til altaris? 
Svar: Til þess að ég megi læra að trúa því, að Kristur 
dó fyrir syndir mínar af kærleika sínum og einnig til þess 
að ég megi læra af honum að elska Guð og náunga minn. 


19. Hvað á að áminna og hvetja kristna menn til að 
ganga oft til altaris? 
Svar: Í fyrsta lagi boð og fyrirheit Drottins Jesú Krists 

og í öðru lagi áhyggjan vegna syndarinnar sem er orsök 
þess, að slík boð, hughreysting og fyrirheit voru gefin. 


20. Hvað á sá maður að gera, sem finnur ekki til þess- 
arar áhyggju og hungrar hvorki né þyrstir eftir réttlætinu? 

Svar: Slíkur maður á í fyrsta lagi að leggja hönd á 
brjóst sér og athuga, hvort hann hafi enn hold og blóð og 
síðan umfram allt að treysta því sem Heilög ritning segir 
um það: „Lifið í andanum og þá fullnægið þér alls ekki 
girnd holdsins. Holdsins verk eru augljós: Frillulífi, 
óhreinleiki, saurlífi, skurðgoðadýrkun, fjölkynngi, fjand- 
skapur, deilur, metingur, reiði, eigingirni, tvídrægni, 
flokkadráttur, öfund, ofdrykkja, svall og annað þessu líkt. 
En ávöxtur andans er: Kærleiki, gleði, friður, langlyndi, 
gæska, góðvild, trúmennska, hógværð og bindindi.“ (Gl 
5.16, 19—23.) „Ég veit, að ekki býr neitt gott í mér, það er, 
í holdi mínu. Að vilja veitist mér auðvelt, en ekki að fram- 
kvæma hið góða. Hið góða, sem ég vil, gjöri ég ekki, en 
hið vonda, sem ég vil ekki, það gjöri ég.“ (Rm 7.18—19.) 

Í öðru lagi á hann að líta í kringum sig og athuga, hvort 
hann sé enn í heiminum og minnast þess, að aldrei mun 
þar skorta synd og áhyggjur eins og Jesús segir: „Ef heim- 
urinn hatar yður, þá vitið, að hann hefur hatað mig fyrr en 
yður. Væruð þér af heiminum, mundi heimurinn elska sitt 
eigið. Heimurinn hatar yður, af því að þér eruð ekki af 
heiminum, heldur hef ég útvalið yður úr heiminum. Í 
heiminum hafið þér þrenging. En verið hughraustir. Ég hef 
sigrað heiminn.“ (Jh 15.18—19; 16.33.) Og postulinn segir: 
„Elskið ekki heiminn, ekki heldur þá hluti sem í heiminum 
eru. Sá sem elskar heiminn, á ekki í sér kærleika til föður- 
ins. Og heimurinn fyrirferst og fýsn hans, en sá, sem gjörir 
Guðs vilja, varir að eilífu.“ (1Jh 2.15, 17.) „Í þessu birtist 

elskan til Guðs, að vér höldum hans boðorð. Og boðorð 
hans eru ekki þung, því að allt, sem af Guði er fætt, sigrar 
heiminn, og trú vor, hún er sigurinn, hún hefur sigrað 
heiminn.“ (1Jh 5.3-4.) 

Í þriðja lagi verður hann að gæta sín, því að Satan er 
yfir honum með lygi sinni og drápum og mun hvorki láta 
hann fá frið hið innra né ytra. Jesús segir: „Djöfullinn var 
manndrápari frá upphafi og aldrei í sannleikanum, því í 
honum finnst enginn sannleikur. Þegar hann lýgur, fer 
hann að eðli sínu, því hann er lygari og lyginnar faðir.“ (Jh 
8.44.) „Þegar hjálparinn kemur, mun hann sanna heimin- 
um, hvað er synd og réttlæti og dómur. Syndin er, að þeir 
trúðu ekki á mig, réttlætið, að ég fer til föðurins og þér 
sjáið mig ekki lengur, og dómurinn, að höfðingi þessa 
heims er dæmdur.“ (Jh 16.8-11.) Og postularnir segja: 
„Verið algáðir, vakið. Óvinur yðar, djöfullinn, gengur um 
sem öskrandi ljón, leitandi að þeim, sem hann geti gleypt. 
Standið gegn honum, stöðugir í trúnni. (1Pt 5.8, 9.) 
„Styrkist nú í Drottni og orði máttar hans. Klæðist alvæpni 
Guðs, til þess að þér getið staðist vélabrögð djöfulsins. Því 
að baráttan, sem vér eigum í, er ekki við menn af holdi og 
blóði, heldur við tignirnar og völdin, við heimsdrottna 
þessa myrkurs, við andaverur vonskunnar í himingeimn- 
um. Takið því alvæpni Guðs, til þess að þér getið veitt 
mótstöðu á hinum vonda degi og haldið velli, þegar þér 
hafið sigrað allt.“ (Ef 6.10—12.) „Guðs styrki grundvöllur 
stendur. Hann hefur þetta innsigli: „Drottinn þekkir sína“ 
og „hver sá sem nefnir nafn Drottins, haldi sér frá rang- 
læti.““ (2Tm 2.19.) 

5. BÆNIR 


5.1. Sjöundi og áttundi hluti 
Fræða Lúthers: Bænir 


Morgunbæn 

Þá er þú á morgnana rís úr rekkju, áttu að signa þig með hinu 
helga krossmarki og segja: 

Í nafni Guðs, föður og sonar og heilags anda. Amen. 

Því næst áttu að fara með trúarjátninguna og Faðir vor. Ef þú 
vilt, getur þú bætt þessari bæn við: 

Ég þakka þér, himneski faðir minn, fyrir Jesú Krist, 
þinn elskulega son, að þú í nótt hefur varðveitt mig frá 
öllu tjóni og háska, og ég bið þig að vernda mig einnig á 
þessum degi frá synd og öllu illu, svo að allt starf mitt og 
lifnaður þóknist þér. Ég fel mig, líkama minn og sálu og 
sérhvað eina í hendur þínar. Heilagur engill þinn sé hjá 
mér, svo að óvinurinn illi nái engu valdi yfir mér. Amen. 


Gakk svo með gleði til iðju þinnar, og syngdu líka vers, t.d. 
um boðorðin tíu, eða eitthvað sem guðrækni þín blæs þér í brjóst. 


Kvöldbæn 
Þá er þú á kvöldin gengur til hvílu þinnar, áttu að signa þig 
með hinu helga krossmarki og segja: 
Í nafni Guðs, föður og sonar og heilags anda. Amen. 
Því næst áttu að fara með trúarjátninguna og Faðir vor. Ef þú 
vilt, getur þú bætt þessari bæn við: 


Ég þakka þér, himneski faðir minn, fyrir Jesú Krist, 

þinn elskulega son, að þú í dag hefur náðarsamlega varð- 
veitt MIÐ. Og ég bið þig að fyrirgefa mér allar syndir mín- 
ar, þar sem ég hef ranglega breytt, og varðveita mig náðar- 
samlega í nótt. Eg fel mig, líkama minn og sálu og sér- 
hvað eina í hendur þínar. Heilagur engill þinn sé hjá mér, 
svo að óvinurinn illi nái engu valdi yfir mér. Amen. 


Bænir á undan og eftir máltíð 
Á undan máltíð 


Allra augu vona á þig, Drottinn, og þú gefur þeim fæðu 
þeirra á réttum tíma. Þú lýkur upp hendi þinni og seður 
allt, sem lifir, með blessun. (S1 145.15—16.) 

Stutt skýring (eftir Lúther): Blessun merkir, að allar skepnur 
fái svo mikla fæðu, að þær séu glaðar og ánægðar af því, því að 
áhyggjur og ágirnd eru slíkri blessun til fyrirstöðu. 

Þar á eftir Faðir vor og þessi eftirfarandi bæn: 

Drottinn Guð, himneski faðir. Blessa þú oss og þessar 
gjafir þínar sem vér þiggjum af mildri miskunn þinni, fyrir 
Jesú Krist, Drottin vorn. Amen. 


Á eftir máltíð 

Þakkið Drottni, því að hann er góður, því að miskunn 
hans varir að eilífu. Hann gefur fæðu öllu holdi, hann gef- 
ur skepnunum fóður þeirra, hrafnsungunum, þegar þeir 
kalla. Hann hefur eigi mætur á styrkleika hestsins, eigi 
þóknun á fótleggjum mannsins. Drottinn hefur þóknun á 
þeim, er óttast hann, þeim er bíða miskunnar hans. 
(SI 106.1; 136.25; 146.9—11) 

Þar á eftir Faðir vor og þessi eftirfarandi bæn: 

Vér þökkum þér, Drottinn, Guð faðir, fyrir Jesú Krist 


Drottin vorn, allar velgerðir þínar. Þú sem lifir og ríkir að 
eilífu. Amen. 

5.2. Bænir í ýmsum aðstæðum — eftir Lúther 

Lúther var bænamaður. Auk bænanna í 7. og 8. hluta Fræð- 
anna útbjó hann margar bænir handa fólki og er hér sýnishorn 
nokkurra þeirra. 


Dagleg helgun 
Drottinn Jesús Kristur. Ég vil lifa þér, ég vil deyja þér. 
Hvort sem ég lifi eða dey, þá vil ég tilheyra þér. Amen. 


Dagleg syndajátning 

Góði Guð. Ég játa synd mína fyrir þér. Boðorðin tíu 
fordæma mig og upplýsa mig um synd mína. En fagnaðar- 
erindi þitt kennir mér, að þú af náð þinni hefur í syni þín- 
um sett á fót ríki, þar sem þú vilt vera mér aumum syndara 
náðugur. Því kem ég fram fyrir þig í trausti til orða þinna 
og játa fyrir þér: Ég er syndari, en þú ert mér líknsamur. 
Ég er óvinur þinn, en þú ert vinur minn. Ég verðskulda 
fordæmingu, en veit, að þú vilt ekki dæma mig, heldur að 
ég öðlist sælu og arfleifð á himnum. Þetta er vilji þinn. 
Hann hefur þú boðað mér í orði þínu. Því treysti ég sakir 
sonar þíns, sem þú gafst mér. Amen. 

Drottinn. Þú vilt, að við komum til þín í bæn og hefur 
sjálfur skipað okkur að gera það. Þess vegna kem ég fram 
fyrir þig í trausti til velþóknunar þinnar og bið þig að fyr- 
irgefa mér og taka burt frá mér allar syndin sem liggja 
þungt á mér. Lát þær ekki hindra mig í að nálgast þig í 
bæn. Amen. 


Þakkargjörð 
Góði Guð. Ég er aumur syndari. Samt hefur þér þókn- 
ast að nefna sál mína brúði þína og gefið henni son þinn 
sem brúðguma. Eilífri hátign þinni hefur virst að koma í 

aumu holdi og blóði mínu til þess að sameinast mér. Þessi 
heiður veitist ekki einu sinni englum á himnum. Synd mín 
stendur mér fyrir hugskotssjónum. Hún mengar hug minn 
og hjarta, svo að ég er eins og líkþrár frammi fyrir þér. 
Samt hefur þér þóknast að sameinast mér. Fyrir það lofa 
ég þig og þakka um alla eilífð. Amen. 


Fyrirheit bænarinnar 

Drottinn, Guð minn. Þú veist, að ég kem ekki fram fyr- 
ir þig í trausti til míns réttlætis eða verðleika. Ef ég ætti að 
treysta eigin verðleikum, þyrði ég ekki að hefja hug til þín 
og gæti ekki beðið þig. Ég kem, af því að þú hefur skipað 
mér að gera það og sjálfur heitið bænheyrslu. Þú hefur líka 
sent einkason þinn sem hefur kennt okkur að biðja og 
sjálfur mælt þeim orðum, sem við eigum að mæla. Þess 
vegna veit ég, að þessi bæn er þér þóknanleg. Þegar ég því 
kem fram fyrir þig sem barnið þitt, þá er það að þínum 
vilja, sem þú hefur kunngjört mér í orði þínu. Þitt orð er 
sannleikur. Því vil ég ekki syndga frekar gegn þér með því 
að óhlýðnast orðum þínum eða efast um fyrirheit þín, 
heldur nálgast þig í bæn. Amen. 


Guð minn, skapari himins og jarðar. Þú hefur sent 
einkason þinn, Jesú Krist, í heiminn. Fyrir mig var hann 
krossfestur, deyddur og grafinn. Fyrir mig reis hann upp á 
þriðja degi og steig upp til himna til þess að sitja við hægri 
hönd þína og stjórna öllum hlutum. Hann sendi anda sinn, 
svo að við gætum beðið endurkomu hans að dæma lifendur 
og dauða. Í andanum leiðir hann okkur í sitt eilífa ríki. 
Þetta er arfurinn, sem þú gefur okkur í honum. Þess vegna 
hefur þú stofnsett og gefið okkur skírnina og sakramenti 
líkama og blóðs Jesú Krists, sonar þíns. Fyrir okkur hefur 

þú sameinað Krist þessum sakramentum. Í þeim opinberar 
þú sjálfan þig og býður okkur að þiggja þig. Satan hefur 
tangarhald á okkur, svo að synd okkar kvelur okkur stöðugt 
og dauðinn umkringir okkur. Þú komst til jarðar, Guðs son- 
ur Jesús Kristur, til þess að sigra veldi djöfulsins og leiða í 
ljós líf og óforgengileika. Gef okkur aftur hlutdeild í verki 
þínu, því að það er réttlæti okkar og lífgjöf. Hjálpa okkur 
til að sigrast á árásum hins illa, sem vill kalla yfir okkur 
dauða. Jesús Kristur, þú hefur sigrað djöfulinn. Hjálpa mér 
líka til þess að sigrast á honum. Yfirgef mig eigi. Amen. 


Um von 
Guð og faðir miskunnsemdanna. Þú hefur hafið verk 


~ þitt í okkur. Fullkomna það og fyll okkur vísdómi og skiln- 


ingi. Hjálpa okkur til þess að treysta því af hjarta, að heil- 
agur andi þinn, sem reisti Drottin upp frá dauðum, getur 
einnig lífgað trúna í okkur með mætti sínum og styrk. Í 
valdi hans, sem orkar á okkur í heilögu orði þínu, höfum 
við verið reist frá dauðum. Hjálpa okkur til að vaxa í þekk- 
ingu á þínum elskaða syni, Drottni Jesú Kristi, og til að 
standa stöðug í játningunni. Gef okkur kærleika, að við 
séum öll einhuga og þjónum hvert öðru í Kristi. Lát okkur 
ekki vera hrædd við það sem er erfitt né heldur óttast eld- 
leg skeyti hins illa, því að þú hefur sigrað veldi hans. Varð- 
veit okkur, góði Guð og faðir, svo að sviksemi Satans taki 
ekki völdin af trúnni. Hjálpa okkur, svo að kross okkar og 
þjáning leiði okkur til góðrar vonar um komu frelsara okk- 
ar Jesú Krists, sem við bíðum dag hvern. Amen. 


Um daglegan vöxt í trúnni 
Lít til mín, Drottinn, og fyll þitt tóma leirker. Gef mér 
styrk, því að trú mín er veik og kærleikur minn kaldur. 

verm þú mig og ger mig brennandi, svo að elska mín leiti 
út til náunga míns. Trú mín er óstöðug. Efi ríkir í hjarta 
mínu, svo að mér tekst ekki að treysta þér af hjarta. Hjálpa 
mér, Drottinn. Styrk trú mína og von á þig. Á þig set ég 
allt mitt traust. Þú ert ríkur og þú komst til að miskunna 
mér í fátækt. Ég er syndari, þú ert réttlátur. Í mér er ekkert 
nema synd, þú ert ekkert nema réttlæti. Þess vegna vil ég 
halda mér við þig og þiggja allt af þér, því að þér get ég 
ekki gefið neitt. Amen. 


Frjáls af náð 

Almáttugi Guð. Fyrir dauða sonar þíns hefur þú sigrað 
synd og dauða. Fyrir upprisu hans hefur þú endurreist 
frelsi og eilíft líf. Gef okkur náð til þess að trúa því af öllu 
hjarta, að þú hefur frelsað okkur frá synd og dauða og gert 
okkur að börnum ríkis þíns. Hjálpa okkur ætíð að lofa þig 
og þakka þér í þessari trú fyrir son þinn Jesú Krist, Drottin 
okkar. Amen. 


Þakkargjörð fyrir skírnina 

Lof, dýrð og þökk sé þér, Drottinn minn, Jesús Kristur. 
Þig vil ég lofa með huga og munni frammi fyrir öllum 
heimi, að þú ert mér miskunnsamur og hjálpar mér og hef- 
ur gefið mér þig að Drottni og Guði í heilagri skírn. Í 
skírninni frelsaðir þú mig frá allri synd og valdi hins illa. 
Þú gafst mér líka kraft til þess að standast allar snörur 
dauðans. Gef mér náð til þess að trúa þessu og daglega 
vaxa í þeirri trú allt til dauða. Amen. 


Þegar gengið er til altaris 
Drottinn minn, ég verðskulda ekki að þú gangir undir 
þak mitt. Samt þarfnast ég þín og þrái hjálp þína og náð. 

Því kem ég borði þínu, af því að þú hefur boðið mér. Ég 
kem án verðleika, en þú hefur fullvissað mig um, að ég fái 
fyrirgefningu allra synda, er ég neyti líkama þíns og blóðs, 
sem þú gefur mér í sakramentinu. Ég treysti orði þínu, 
Drottinn, því að það er sannleikur. Amen. Verði mér eftir 


orði þínu. Amen. 


Um ávexti altarisgöngunnar 

Drottinn, Jesús Kristur. Ég hef þegið máltíð þína og 
samt sem áður ber hún enga ávexti í lífi mínu. Ég iðrast 
þess, að ég hef þegið þennan mikla fjársjóð og látið hann 
liggja ávaxtalausan hið innra með mér. Hjálpa þú mér til 
að þessi blessun þín, sem þú veitir mér, megi breyta lífi 
mínu og koma fram í kærleiksríkara líferni gagnvart ná- 
unga mínum. Hjálpa þú mér með þínum heilaga anda að 
þakka þér af öllu hjarta fyrir þetta sakramenti og neyta 
þess verðuglega mér til sáluhjálpar. Amen. 


Þakklæti fyrir blessun altarisgöngunnar 

Guð minn, ég er syndari, en samt er ég ekki syndari. 
Án Krists er ég syndari, en í og með Drottni mínum Jesú 
Kristi, er ég ekki syndari. Ég trúi staðfastlega, að hann 
hafi sigrað allar syndir mínar með dýrmætu blóði sínu. Því 
til sanninda hef ég þegið skírn, hlotið hreinsun í orði þínu 
og frelsun af allri synd. Í sakramenti hins sanna líkama og 
blóðs Drottins míns Jesú Krists hef ég þegið fyrirgefningu 
syndanna eins og öruggt tákn um náð. Þetta hefur hann 
unnið og áunnið fyrir mig með því að úthella sínu dýr- 
mæta blóði. Fyrir það þakka ég þér að eilífu. Amen. 


Um kærleika til náungans 
Góði himneski faðir. Gef okkur í nafni sonar þíns Jesú 

Krists þinn heilaga anda, svo að við megum verða sannir 
lærisveinar Krists og öðlast hjarta sem er stöðug upp- 
spretta kærleika. Amen. 


Drottinn minn og Guð minn. Þú gefst mér sífellt ríku- 
lega, en ég bregst þér með því að gefast ekki náunga mín- 
um fullkomlega á sama hátt. Ég játa þetta í iðrun fyrir þér 
og bið þig um að gefa mér styrk og þrótt, til þess að ég 
megi verða náunga mínum það sem þú ert gagnvart mér. 
Hjálpa mér líka til þess að auðsýna gæsku þeim sem hafa 
gert á hluta minn. Þótt þeir hafi sýnt mér lítilsvirðingu, er 
það þó ekkert á móti því sem ég hef brotið gegn þér. Gef 
mér því styrk til þess að biðja í einlægni samkvæmt vilja 
þínum: Fyrirgef, Drottinn, og ég vil líka af hjarta fyrirgefa 
þeim sem brjóta gegn mér. Amen. 


Þakkargjörð fyrir vernd heilagra engla 

Góði himneski faðir minn. Ég lofa þig og þakka þér, að 
þú sendir mér í veikleika mínum vernd engla þinna, svo 
að ég fyrir þeirra hjálp megna að standast allar freistingar 
og snörur hins illa. Hjálparlaust fengi ég ekkert gert, jafn- 
vel ekki þótt ég nyti hjálpar tíuþúsunda líkra mér. Ég 
þakka þér líka fyrir það, að þú kennir mér visku í 
fylgsnum hjartans. Miskunnsami Guð minn og faðir 
Drottins míns Jesú Krists, ég þakka þér einum þessa 
blessun og náð. Það er þín dýrð og vegsemd, að þú sýnir á 
þann hátt heiður þinn, vísdóm og mátt gagnvart allri 
skömm, heimsku og veikleika. Með hjálp heilagra engla 
þinna gerir þú okkur fær um að bægja burtu frá okkur öllu 
illu. Fyrir það tilbið ég þig einan, því að þú einn er mátt- 
ugur, vís og náðugur Guð. Hjálpa okkur, góði Guð, að 
gera þetta. Amen. 

Seg af hjarta amen við hverri bæn 
Góði Guð. Af orði þínu veit ég, að sú bæn mín, sem ég 
bið í nafni þíns elskaða sonar Jesú Krists, er þér þóknan- 
leg. Því treysti ég bænheyrslu þinni og segi af hjarta: 
Amen. Já, já, svo skal verða. Amen. 

6. HUSSPJALDIÐ 
Níundi hluti Fræða Lúthers — Hússpjaldið 


Nokkur ritningarorð fyrir alls konar heilaga 

stöðu og stétt, svo að sérhver maður við eigin 

lestur minnist sjálfur á skyldur embættis síns 
og þjónustuverka 


Hússpjaldið er safn ritningarorða, þar sem kveðið er á um 
skyldur mismunandi þjóðfélagshópa. Fyrirsögn þess er áhugaverð, 
því að þar er talað um „alls konar heilaga stöðu og stétt“. Þegar 
þessar „heilögu stöður og stéttir“ eru skoðaðar, kemur í ljós, að 
það er ekki aðeins um að ræða stöðu og stétt kirkjulegra embættis- 
manna, heldur og stöðu stjórnmálamanna, foreldra, daglaunafólks 
og æskulýðs. Fólk hefur m.ö.o. mismunandi köllun í lífi sínu. Í 
kölluninni felst „embætti“ þess og skyldur og skyldurnar eru 
skyldur við Guð, því að það er Guð, skaparinn, sem kallar. Ef 
kristið fólk er sér meðvitandi um þetta verður líf þess guðsþjón- 
usta. Það er í daglega lífinu, sem við mætum kröfu Guðs um líf í 
kærleika. Að muna það gerir starf okkar og stöðu að heilagri stöðu 
og stétt. 

Textarnir sem safnað er saman í Hússpjaldið, miðast margir 
við horfna þjóðfélagsskipan og væru nú á dögum valdir öðru vísi. 
Það á ekki síst við um textana um yfirvöld og þegna, eiginmenn 
og eiginkonur, foreldra og börn, húsbændur og hjú. 


Fyrir biskupa, presta og prédikara 
Biskup á að vera óaðfinnanlegur, einnar konu eigin- 
maður, bindindissamur, hóglátur, háttprúður, gestrisinn, 

góður fræðari, ekki drykkfelldur, ekki ofsafenginn, ekki 
sólginn í ljótan gróða, heldur gæfur, ekki deilugjarn, ekki 
fégjarn. Hann á að vera maður sem veitir góða forstöðu 
heimili sínu, og heldur börnum sínum í hlýðni með allri 
siðprýði, ekki nýr í trúnni. Hann á að vera maður fastheld- 
inn við hið áreiðanlega orð, sem samkvæmt er kenn- 
ingunni, til þess að hann sé fær um bæði að áminna með 
hinni heilnæmu kenningu og hrekja þá, sem móti mæla. 
(1Tm 3.2-6 og Tt 1.7—9.) 


Skyldur áheyrendanna við kennimenn sína 

Drottinn hefur fyrirskipað, að þeir, sem prédika fagnað- 
arerindið, skuli lifa af fagnaðarerindinu. (1Kor 9.14.) Sá, 
= sem uppfræðist í orðinu, veiti þeim, sem uppfræðir, hlut- 
deild með sér í öllum gæðum. (Gl 6.6.) Öldungar þeir, sem 
veita góða forstöðu, séu hafðir í tvöföldum metum, allra 
helst þeir sem erfiða í orðinu og í kennslu. Því að Ritningin 
segir: „Þú skalt ekki múlbinda uxann, er hann þreskir,“ og 
„verður er verkamaðurinn launa sinna“. (1Tm 5.17, 18.) 
Hlýðið leiðtogum yðar og verið þeim eftirlátir. Þeir vaka 
yfir sálum yðar og eiga að lúka reikning fyrir þær. Verið 
þeim eftirlátir, til þess að þeir geti gert það með gleði, ekki 
andvarpandi, því að yður væri það til ógagns. (Heb 13.17.) 


Um veraldlega valdstjórn 

Sérhver maður hlýði þeim yfirvöldum, sem hann er 
undirgefinn. Því ekki er neitt yfirvald til nema frá Guði, og 
þau sem til eru, þau eru skipuð af Guði. Sá sem veitir yfir- 
völdunum mótstöðu, hann veitir Guðs tilskipun mótstöðu, 
og þeir sem veita mótstöðu munu fá dóm sinn. Yfirvöldin 
bera ekki sverðið ófyrirsynju, þau eru Guðs þjónn, hegnari 
til refsingar þeim er aðhefst hið illa. (Rm 13.172, 4.) 

Skyldur undirmanna við yfirvöld sín 

Gjaldið keisaranum, það sem keisarans er. (Mt 22.21.) 
Sérhver maður hlýði þeim yfirvöldum, sem hann er undir- 
gefinn o.s.frv. Þess vegna er nauðsynlegt að hlýðnast, 
ekki einungis vegna hegningarinnar, heldur og vegna 
samviskunnar. Einmitt þess vegna gjaldið þér og skatta, 
því að valdsmennirnir eru Guðs þjónar, sem annast þetta. 
Gjaldið öllum það sem skylt er: Þeim skatt, sem skattur 
ber, þeim toll, sem tollur ber, þeim ótta, sem ótti ber, 
þeim virðing, sem virðing ber. (Rm 13.1, 5—7.) Fyrst af 
öllu áminni ég þá um, að fram fari ákall, bænir, fyrirbænir 
og þakkargjörðir fyrir öllum mönnum, fyrir konungum og 
öllum þeim, sem hátt eru settir, til þess að vér fáum lifað 
friðsamlegu og rólegu lífi í allri guðhræðslu og siðprýði. 
(11m 2.1n.) „Minn þá á að vera undirgefnir höfðingjum 
og yfirvöldum, o.s.frv. (Tt 3.1.)“ Verið Drottins vegna 
undirgefnir allri mannlegri skipan, bæði keisara, hinum 
æðstu, og landshöfðingjum, sem hann sendir til að refsa 


illgjörðamönnum og þeim til lofs er breyta vel. (1Pt 2. 
13—14.) 


Fyrir eiginmenn 
Þér eiginmenn, búið með skynsemi saman við konur 
yðar sem veikari ker og veitið þeim virðingu, því að þær 
munu erfa með yður náðina og lífið. 
Þá hindrast bænir yðar ekki. Og verið ekki beiskir við 
þær. (1Pt 3.7; Kól 3.19.) 


Fyrir eiginkonur 
Eins skuluð þér, eiginkonur, vera undirgefnar eigin- 
mönnum yðar eins og það væri Drottinn, eins og Sara 
hlýddi Abraham og kallaði hann herra, og börn hennar 

eruð þér orðnar, er þér hegðið yður vel og látið ekkert 
skelfa yður. (1Pt 3.1, 6; Ef 5.22.) 


Fyrir foreldra 
Þér feður, reitið ekki börn yðar til reiði, svo að þau 
verði ekki ístöðulaus, heldur alið þau upp með aga og um- 
vöndun Drottins. (Ef 6.4; Kól 3.21.) 


Fyrir börn 
Þér börn, hlýðið foreldrum yðar vegna Drottins, því að 
það er rétt. „Heiðra föður þinn og móður,“ — það er hið 
fyrsta boðorð með fyrirheiti — „til þess að þér vegni vel 
og þú verðir langlífur á jörðunni.“ (Ef 6.1—3.) 


Fyrir þjóna, þernur, daglaunamenn og verkafólk 

„Þér þjónar, hlýðið yðar jarðnesku herrum með lotningu 
og ótta, í einlægni hjartans, eins og væri það Kristur. Ekki 
með augnaþjónustu, eins og þeir er mönnum vilja þóknast, 
heldur eins og þjónar Krists, er gjöra vilja Guðs af heilum 
huga. Veitið þjónustu yðar eins og Drottinn ætti í hlut og 
ekki menn. Þér vitið og sjálfir, að sérhver mun fá aftur af 
Drottni það góða, sem hann gjörir, hvort sem hann er þræll 
eða frjáls maður. (Ef 6.5—8.) 


Fyrir húsfeður og húsmæður 
Þér sem eigið þjóna, breytið eins við þá. Hættið að 
ógna þeim. Þér vitið, að þeir eiga í himnunum sama Drott- 
in og þér og hjá honum er ekkert manngreinarálit. (Ef 6.9.) 


Fyrir æskulýð almennt 
Þér yngri menn, verið öldungunum undirgefnir og 


skrýðist allir lítillætinu. Því að Guð stendur gegn 

ablátum, en auðmjúkum veitir hann náð. Auðmýkið 
FR - því undir Guðs voldugu hönd, til þess að hann á sín- 
tíma upphefji yður. (1Pt 5.Sn.) 


Fyrir ekkjur 
Sú, sem er Í raun og veru ekkja og er orðin munaðar- 
laus, festir von sína á Guði og er stöðug í ákalli og bænum 
nótt og dag. En hin bílífa er dauð, þó að hún lifi. (1Tm 
5.5n.) 


Fyrir söfnuðinn 
„Þú skalt elska náunga þinn eins og sjálfan þig.“ Í 
þessari grein er hvert annað boðorð innifalið. Verið stað- 
fastir í bænum fyrir öllum mönnum. (Rm 13.9; 1Tm 2.1.) 


Ef sérhver lærir sína grein, 
þá sækja húsið engin mein. 

